text:
Ce fâ vie pal Istât? Parcè no lâ par mostris? Une biele oportunitât par scuvierzi lûcs di incjant o artiscj furlans che a verin sucès ancje fûr dai confins de Patrie. Ve chi cualchi consei.
A Udin, palaç Morpurgo al da acet ae mostre dedicade a Marcello D’Olivo, che e valorize, in particolâr, doi moments significatîfs de sô poetiche architetoniche: il monument al milit no cognossût, tal cûr di Baghdad, che i fo comissionât di Saddam Hussein, e i progjets par Ecotown, citât ecologjiche pensade pal teritori tra Padue, Mestre e Trevîs, e mai realizade dal dut. In esposizion fotografiis, documents, dissens origjinâi.
La mostre MARCELLO D’OLIVO – BAGHDAD E ECOTOWN LIS IMAGJINIS DI UNE CITÂT PUSSIBILE e je vierte fin ai 18 di Otubar di martars a vinars des 3 daspomisdì aes 6 sore sere (la matine dome prenotant); sabide e domenie des 10 e mieze di matine aes 7 sot sere.
Simpri a Udin, li de Galarie di art moderne, in gracie di une selezion di trente pituris, si à la pussibilitât di cognossi la personalitât di une pitore paesiste scuasi discognossude, che e à vivût tra la fin dal Votcent e l’inizi dal Nûfcent: Maria Ippoliti. Nassude a Udin, e fo une des primis feminis a esponi su la sene internazionâl des Bienâls venezianis. E esponè i siei paisaçs, piturâts dal vêr, ancje a Praghe, Torin e Florence. In mostre, ancje oparis di altris pitôrs paisiscj, che a metin dongje un itinerari dedicât al paisagjisim a cjaval di doi secui. La esposizion MARIA IPPOLITI. UNE PIONIERE DAL PAISAGJISIM «EN PLEIN AIR» e je vierte fin ai 31 di Avost dal lunis ae domenie des 10 e mieze di matine aes 7 sore sere.
Se si à chê di fâ une biele gjite fûr des muris, si pues sielzi di lâ a Dieç, un borc di incjant tra lis monts de Cjargne, li che di tancj agns si inmanee ancje une mostre prestigjose, che e cjape dentri la int dal dulintor. Chest an, il teme al è une vore inmagant: APOCRIFS. MEMORIIS E LEIENDIS OLTRI I VANZELIS. Otante oparis mestris – pituris, sculturis, altârs e incisions –, de Ete di Mieç a vuê, a tirin sù il vêl di misteri che al par involuçâ i Vanzelis apocrifs, chei che no jentrarin tal canul des Scrituris Sacris, ma che a lassarin il segn inte tradizion iconografiche e devozionâl cristiane. In esposizion oparis di Bernini, Guercino, Dürer, Tintoretto e tantis altris. La mostre si pues visitâ des 10 di matine aes 7 sore sere, ducj i dîs, fale che il lunis, fin ai 4 di Otubar.
Di là de aghe, a Pordenon, no si pues pierdi la mostre HARRY BERTOIA 1915-1978. O DECIDEI CHE UNE CJADREE NO PODEVE BASTÂ, dedicade a chest furlan origjinari di Sant Laurinç di Voleson e traplantât tai States, che la plui part de int e cognòs pe cjadree Diamond, produsude de aziende americane Knoll: e ve un sucès cussì grant di fuscâ chel che di ancjetant, o plui grant, al fasè Bertoia in cjamps diferents. Par dâ cont de sô poliedricitât creative a son coventadis dôs sedis: il Museu Civic di art e i spazis espositîfs de Provincie. Lis oparis in mostre a dialoghin cun documents, fotografiis, videos ancje par contestualizâ i riferiments che il gjeni di Bertoia al cjapà forme, cence dismenteâ di sclarî il rapuart tra il designer/artist e la aziende Knoll. Lis mostris a son viertis fin ai 20 di Setembar, di martars a vinars des 3 e mieze daspomisdì aes 8 di sere, sabide e domenie des 10 e mieze di matine aes 8 di sere, la joibe des 10 e mieze di matine aes 10 di sere.
Si va insot tal leam tra ART, IMPRESE E TERITORI ancje te mostre omonime inmaneade tal sugjestîf cjistiel di Colorêt di Montalban, te suaze de rassegne «Maravee». Achì si à une selezion di videos di artist, comissionâts di cualchidune des plui prestigjosis aziendis talianis, comprendudis chês furlanis, tant che Moroso e Snaidero. Tal stes lûc, si pues visitâ ancje la mostre RELAZIONS ESTERNIS cun Michele Bazzana, Gaia Carboni, Elena Del Fabbro, Marina Ferretti e Andrea Kwas. Lis esposizions a son viertis fin ai 23 di Avost, dal lunis al miercus des 10 di matine a misdì e mieç e des 2 daspomisdì aes 6 sore sere; dal vinars ae domenie des 3 daspomisdì aes 7 sot sere.
Erika Adami
CULTURE – ART-Â. Un Istât di mostris ator pal Friûl............
Ce fâ vie pal Istât? Parcè no lâ par mostris? Une biele oportunitât par scuvierzi lûcs di incjant o artiscj furlans che a verin sucès ancje fûr dai confins de Patrie. Ve chi cualchi consei.


c: text/html

text:
Cuant che tal 1909 i archeolics a gjavarin fûr il paviment de Basiliche dal Patriarcje Popon a restarin cence peraulis: sot dai lôr voi si sparniçave il plui grant mosaic de prime cristianitât in Europe, vuê declarât de UNESCO patrimoni di dute la Umanitât. Inizialmentri datât al 308 de ete moderne par vie di une scrite che e ricuarde il Vescul Teodorì, i studiôs a son cumò pronts a pensâ che al sedi ancjemò plui antîc. I lavôrs a continuarin fintremai tal 1912 e a puartarin ae lûs dîs tapêts di tessaris coloradis che a formin un insieme pardabon straordenari, là che intun mâr labirintic popolât di pes grancj e piçui, a nadin figuris misteriosis che nus contin, a distance di cuasi doi mil agns, la grande aventure de Glesie Mari, il so Symbolum, ven a stâi il Credo.
LA “DUTRINE” AQUILEIESE_ E a contin ancje chê gramatiche speciâl fate di segns, simbui, figuris, interpretade tai agns plui dongje di nô di bande di studiôs nostrans de tempare di Renato Iacumin (che masse adore nus à bandonâts par lâ a cirî tal abìs de Eternitât i segrets di chei mosaics che al veve studiâts par dute la vite), o ancjemò di pre Gilberto Pressacco, cu lis sôs sugjestions peadis ae simbologjie dal profete Jone; fintremai al dì di vuê, cu la scuele di Remo Cacitti e il so arlêf, Gabriele Pellizari, che al dimostre tai siei studis che segns e dissens a vevin un compit cetant plui impuartant che no la estetiche e la decorazion: a sintetizavin un messaç, a contavin cu lis figuris ce che un dai libris plui impuartants de Glesie antighe, ven a stâi “Il Pastôr” di Erma, al significave cu lis peraulis e par latin. Il mosaic duncje come gramatiche di chei che no son dotôrs o sorestants, che no puedin ni lei ni scrivi ma si svicinin ae Fede dai Paris in gracie di un lengaç universâl, di une potence uniche e straordenarie, imbastît di mans che a savevin tratâ la piere parcè che si jerin formadis cui cai dal lavôr dûr, chel che al santifiche, secont la lezion antighe, la vite dal Om. Il Popul dai no studiâts al scriveve cul scarpel e cul martiel su sfueis eternis, destinâts a lassâ il segn, grandissim, di une Civiltât che si fâs lidrîs dal nestri vivi di ogni dì.
MOSAICISCJ MODERNIS_ Cheste art straordenarie – che si sfrancjave sot dai puiûi tal caligo dal Istât, o in piçui laboratoris tal lunc Invier, tra lis monts di Clausêt o dal Cjampon, sui crets di Forgjarie e di Vît dai Asins, o fra i clapats dal Tiliment, di Denemonç a Dignan – e je restade come polvar fra i dêts ancje di chei operaris che a lavorarin tal principi dal Nûfcent tes profonditâts des Americhis, o tal “Far East” de Russie, fintremai in Siberie, clamâts par ogni bande dal Mont par meti une firme furlane, colorade e buine di fâ nassi maravee, al lavôr di une migrance che pareve no vê mai fin. Cussì a Vladivostok, la stazion plui estreme e orientâl de Transiberiane, Giramondo Toniutti (ce non par un destin), scarpelin di Ruvigne, al à firmât, di cualchi bande, il mosaic che miârs di pîts a àn pescjât, cuasi a ricuardâ che la vite si disgrope par trois impensabii, stant che ognidun di nô al sa ben là che al è nassût, ma nol savarà mai là che al larà a murî.
NOVANTE AGNS DI SCUELE_ A Spilimberc, la prestigjose scuele par Mosaiciscj chest an e celebre il so novantesim inovâl. Cuasi un secul di ativitât là che si è vuadagnade, ore presint, une fame straordenarie. Interessante cumbinazion: tal stes an che il regjim fassist al imponeve in Italie une patriotiche e mostruose uniformitât di colôr, chi di nô si vierzeve une scuele là che si insegnave, al contrari, che la difarence, la pluralitât, la cumbinazion, il confrontâsi a son la vere bielece dal mont.
L’INSEGNAMENT DE DIVIERSITÂT_ Tessaris dutis compagnis no fasin nassi ni vivi nissune figure. Il contrast, la identitât buine di dialogâ cun ducj chei altris e je la rispueste destinade a vinci, come che al diseve dispès ancje pre Checo, sostignint la identitât Furlane. Un biel insegnament, une metafore straordenarie de vite. Ogni an la scuele dai Mosaiciscj dal Friûl e vierç lis sôs puartis a students di ogni nazion: Americhe, Russie, Cine, Afriche, Australie… E i lavôrs che a jessin fûr dai lôr laboratoris si puedin amirâ pardut, di New York a Sidney, di Mosca a Atene. Ancjemò une volte, vuê come îr, tessaris furlanis a viazin ator pal Mont. Sclesis di pâs, culture e sperance: che finalmentri la Umanitât e puedi capî il valôr di une concuardie universâl fondade sul rispiet de diference. Vuê come ai timps dal Vescul Teodorì, in Acuilee. ■
ANGELO FLORAMO
_____________________
Tessare su tessare
Sclesis di madrepore, caputis, piçulis pierutis coloradis, conis di crete cu la base smaltade fracâts inte malte frescje di une parêt: la man che ju met adun e lavore sot dal cîl di Ur, in Mesopotamie, 3.000 agns prime di Crist. Il prin mosaic de storie. Egjizians e Grêcs a perfezionarin la tecniche, doprant prime claputs e po dopo tessaris minudis e regolârs, che duncje a podevin jessi unidis plui facilmentri tal profîl di un dissen. Il non “mosaic”, invezit, al ven di “musaic”, ven a stâi il rivestiment de “grote des Musis”, la part de cjase romane sgjavade intal cret, là che e jere une risultive di aghe frede o cjalde, doprade pai bagns e pes abluzions: lis parêts a jerin taponadis cu lis tessaris coloradis sedi par dâ un biel efiet artistic sedi par arzinâ la umiditât dal lûc. Un zûc di sfumaduris, dissens gjeometrics, labirints di liniis che si intortein une parsore di chê altre, e po dopo senis di cjace, balets, nemâi, une vegjetazion che si slargje intun moviment a sarpint a incornisâ un tapêt di maraveis. Bizantins e araps a fasaran proprie cheste art, puartantle al massim grât di sflandôr, stant che ur permeteve di celebrâ il non di Diu cence bisugne di rapresentâlu, juste come segn di sacralitât e di bielece. Aquilee cristiane si fâs interprete di dut chest sprofont di secui, e fondant il so magjisteri su la combinazion e il dialic, plui che su la cuintriposizion, e torne a lei e a interpretâ la art antighe dal mosaic cuntun lengaç gnûf, cuasi une forme di comunicazion rinovade, plene di valôrs simbolics e di sugjestions che a restarin tai secui di semence jenfri il sanc, la cjar e il respîr dai abitants de Patrie, cussì dongje al lor mût di sintî e di jessi, se e je vere che i furlans a àn simpri sorestât propit tal mistîr di mosaiciscj, famôs e preseâts in dut il mont pe lôr abilitât tal taiâ lis pieris e tornâ a componilis in figuris. Forsit parcè che la lezion leade al mosaic nus insegne che ogni piçule tessare, ancje la plui umile e grise, e pues dâ il so contribût par regalâ lûs al cuadri intîr. No someial un precet furlan? ■
ANGELO FLORAMO

robotstxt: allowed

filter: keep


text:
Mandi nono.
Mandi frute! Ce biel gaban che tu âs!
Biel? Al è vecjo di cuant che ancjemò no jeri maridade! Cjale chi: al è dut fruiât.
Pecjât, ti stave ben!
Eh, lu sai: par chel o fâs fadie a butâlu. O varès di comprânt un gnûf, ma aromai o spieti il Black Friday.
Dîs po, frute, no tu varâs mighe bisugne di bêçs? Cjale che tu puedis dîmal se ti covente alc. O soi chi par judâti, ricuardital.
Parcè dîstu cussì, po, nono?
Par chê robe li, dal blec frait… no mi somee une biele robe.
Ma no, nono, aromai al mancje pôc. Parcè varessio di butâ vie bêçs cuant che o pues spietâ la fin di Novembar e cjoli alc cul scont al Black Friday?
Tu mi fasis pôre, piçule. Tu âs une gabane fruiade e invezit di butâle vie tu le comedis cuntun blec, cun di plui frait, e tu âs ancje di spietâ che lu metin in ufierte!
Ma nono, jo no ai mai fevelât di blecs o di robe fraide!
Cemût no? Tu âs fevelât tu di chel blec frait!
Ah! Il Black Friday, nono!
E ce bestie ise?
E je une dì dulà che a fasin ufiertis dapardut.
No saraie une freadure?
No, e je come la stagjon des licuidazions, nome che e dure une dì e vonde.
E ce licuidazion ise a Novembar? Une volte lis fasevin a Zenâr.
E je une tradizion americane. “Black Friday” al vûl dî “vinars neri”.
Neri parcè che al plûf?
No! Par dîle juste no si sa ben parcè che lu clamin neri, ma al è il vinars dopo de fieste dal Ringraciament.
E ce fasino, ringraciino prime di vê i sconts? No mi somee masse logjic. Al è come folâ la ue prime di vendemâ.
Ma no, nono, la fieste dal Ringraciament e je une des fiestis plui impuartantis in Americhe. Forsit plui dal Nadâl. E dopo al ven chest Black Friday e ducj i negozis a fasin dai super sconts. La int si met in code ancje de gnot prime par cjapâ lis ufiertis miôr.
Robis di no crodi. Ma sono mats? Jo o preferìs i “vinars neri” a la furlane.
E cemût sono, nono?
Tu vâs in ostarie e tu cjolis un tai di Merlot! Se tu preferissis il Tocai, tu fasis il vinars blanc. No tu âs di fâ code e tu puedis ringraciâ dopo che tu lu âs bevût! ❚
Bete di Spere


text:
Una passione comune, non proprio uno stile di vita ma un modo di ritrovarsi nel nome dell’amicizia e del folclore: la moto! Ciò che lega quattro persone a quattro moto è lo stesso che lega più di trenta persone al folclore: amicizia e passione. Due valori fondamentali per la vita di tutte le associazioni, e noi lo sappiamo bene. Angelo, Clara, Fausto e Gabry. Quattro amici e quattro moto che hanno dato vita ormai diversi anni fa al noto Motofolk. Si tratta di quattro componenti del Gruppo Folcloristico Pasian di Prato che all’ interno di esso hanno saputo condividere un hobby comune per le due ruote creando un sorta di mini club motociclistico/folk, portato ora avanti anche dalle giovani leve Alessandro e Filippo.
Senza le dovute precauzioni, si sa, la moto può essere un hobby un pò rischioso ma allo stesso tempo rappresenta la voglia di uscire, di vedere posti nuovi e di incontrarsi. Anche se all’inizio erano solo due i centauri che si ritrovavano per una gita domenicale anche fuori porta, la voglia di stare insieme ha contagiato nel giro di pochi mesi anche altri amici che si sono aggiunti per fare insieme qualcosa che per il Gruppo Folk di Pasian di Prato era nuovo.
La prima tappa fondamentale della storia del Motofolk risale al 3 ottobre 2004, data della prima uscita ufficiale dei fantastici quattro. Sfoggiando delle strepitose maglie con i colori del Friuli e del Motofolk, le quattro moto hanno portato i “nostri” per più di 300km divisi tra Friuli, Slovenia ed Austria. Da allora ogni occasione è buona per salire in sella e partire insieme anche se non sempre si riesce ad essere tutti.
Il tempo da trascorrere insieme è ancora tanto e il Motofolk ha già in cantiere le prossime escursioni previste per la primavera. Naturalmente con un occhio di riguardo agli impegni del gruppo folk!
Une passion comune, no propit un stîl di vite, ma un mût di tornâ a cjatâsi intal non de amicizie e dal folclôr: la moto! Ce che e pee cuatri personis a cuatri motos al è il stes che al pee plui di trente personis al folclôr: la amicizie e la passion. Doi valôrs fondamentâi pe vite di dutis lis associazions, e nô lu savìn benon. Angelo, Clara. Fausto, Gabry. Cuatri amîs e cuatri motos che a àn dât vite intai ultins agns al zaromai cognossût Motofolk. Si trate di cuatri components dal Grup Folcloristic Pasian di Prât che, tal grup, a àn savût condividi un hobby comun pes dôs ruedis creant une sorte di mini club motociclistic/folk, puartât a ore indevant ancje des zovinis jevis Alessandro e Filippo. Cence lis dovudis precauzions, si lu sa, la moto e pues jessi un hobby un pôc pericolôs ma tal stes timp al rapresente la voie di jessî, di viodi puescj gnûfs e di cjatâsi Ancje se tal principi a jerin dome doi i centaurs che si cjatavin par une gjite domenicâl ancje fûr puarte, la voie di stâ insiemi e à cjapât, intal zîr di pôcs mês, ancje altris amîs che si son zontâts par fâ insiemi alc che pal Grup Folk di Pasian al jere gnûf.
La prime tape fondamentâl dee storie dal Motofolk e je chê dai 3 di Otubar dal 2004, date de prime jessude uficiâl dai fantastics cuatri. Sflocjant des maraveosis maiis cui colôrs dal Friûl e dal Motofolk, lis cuatri motos a àn puartât i “nestris” par plui di 300 chilometris dividûts tra Friûl, Slovenie e Austrie. Di chê volte ogni ocasion e je buine par montâ sù su la siele e tornâ a partî insiemi e ancjemò tant e il Motofolk al à za in cantîr lis prossimis escursions previodudis pe Primevere. Dal sigûr cuntun voli di rivuart pai impegns dal grup folk!


text:
7. Conclusions
Duncje Gjesù di Nazaret, come tancj altris ebreus, al è stât in ecuilibri tra une vision “identitarie” ebraiche e une vision “universalistiche”. Il moviment ebraic che al à cjapât vite partint di lui, ven a stâi chel che al è stât clamât cristianisim, al à vût une propulsion cussì universalistiche che chei altris ebreus no àn volût ricognossilu come part dal ebraisim.
Di chê altre bande, la focalizazion su la Leç, su lis regulis di separazion dai “vêrs” ebreus rispiet a ducj chei altris, insiemit al studi de Bibie ebraiche e a la proibizion dai matrimonis cui no ebreus a àn puartât il popul ebraic a sorevivi, cence Stât e cence il Templi, par plui di 2.000 agns.
Cemût puartâ chestis riflessions inte situazion furlane di vuê? La globalizazion rapresentade dal mût di vivi dai americans, de imigrazion meridionâl e extracomunitarie, de television taliane e par finî de lenghe inglese e di internet nus àn puartât sul cei di un anientament culturâl! Cemût rispuindi a cheste situazions cussì complicade? Nissun lu sa.
Forsit la strade juste e podarès jessi chê di sostignî i “valôrs identitaris” cun fuarce, onestât e eficience politiche culturâl. Prime di dut, bisugnarès cjapâ sù la cussience di jessi une nazion (alc di plui di un individui), daspò bisugnarès, cence machinazions e bassecis personalistichis o politichis, produsi robis buinis a nivel organizatîf e culturâl che a incressin chê che o ai clamât braure furlane. Tal stes timp, nô no podìn no vierzisi a une vision dal mont universalistiche, cognossi lis lenghis, doprâ i struments di cognossince e di comunicazion che il mont al à metût a nestre disposizion. Duncje, a peraulis la cuestion di cemût salvâ l’identitât furlane e pues someâ avonde facile, ma tai fats nol è propit cussì. ■
Franc Fari – de Universitât dal Friûl


text:
MÎTS_Sicu lis monts furlanis, ancje chês de vicine Slovenie a son teatri di leiendis, flabis e mîts nassûts in ete une vore antighe. Protagoniscj di chestis storiis contadis di pari in fi a son pe plui part oms e feminis salvadis, fadis, animai dotâts di cualitâts e podês speciâi e vie indevant. In cheste ultime categorie o cjatìn par esempli il Cierf blanc de Stirie slovene e il Cjaval blanc su la mont Vršac.
CJAMOÇ_L’animâl lezendari plui cognossût al è dut câs il cussì clamât Zlatorog, il Cjamoç cui cuars di aur, deventât il simbul dal mont alpin sloven, tant che la sô nomee di imortalitât e je rivade fin al dì di vuê. La storie e tache dongje dal Triglav/Terglau, la mont plui alte de Slovenie cui siei 2864 metris, li che une volte al jere pardabon un paradîs alpin. Culì a vivevin lis Rojenice, clamadis ancje “Damis blancjis”, che in sens leterâl a saressin lis fadis “de nassite”, par vie che a judavin a nassi i fruts e a cressi lis jerbis pes bestiis che culì a lavin a passon. A jerin buinis, ma a volevin jessi lassadis in pâs: nissun al veve di olsâ svicinâsi. Par chest, a protezilis a jerin dai cjamoçs blancs, animâi stupents e fuarts: come vuide a vevin il cjamoç plui fuart di ducj, il Zlatorog, dal pêl blanc lusint e dai cuars di aur, fat deventâ imortâl des stessis Rojenice traviers di un magheç. Se al vignive colpît, a pene che une gote dal so sanc e colave par tiere, ancje sul cret o su la nêf, e faseve nassi daurman une rosute rosse (Roža mogota) che, ancje se lui al ves mangjât dome une sô fuee, i varès fat vuarî dibot lis feridis.
TESAUR_Un altri segret si taponave tai siei cuars di aur. Tant che une clâf, a vierzevin lis puartis de grote li che al jere tignût il tesaur de mont Bogatin, alte 1977 metris, une ricjece di no podê rivâ a calcolâle, vuardade di un mostri sarpint cun plui cjâfs. Clâr che dutis chestis ricjecis a clamavin dongje plui di cualchidun, cun chê di puartâlis vie. Par esempli, si conte che un marcjant venezian, ingolosît dal tesaur, al fos rivât a gafâ chel ben di Diu; dopo jessi stât daûr dal Zlatorog, al rivà adore a cjapâ une sclese di aur colade dai siei cuars intant che al beveve tune sorzint, midiant di chê al rivà a jentrâ cence fastidis te mont e a puartâsi vie dut l’aur che al voleve.
CJAÇADÔR_Destin dal dut difarent invezit par un fantat de Val Trenta. Li che il riul Koritnica al va tal Lusinç, e jere une locande che e dave acet a marcjadants venezians che a lavin par afârs in Gjermanie. Culì e lavorave la fie de parone, une fantate di une bielece cence pâr, che e morosave cun chest zovin, il miôr cjaçadôr di cjamoçs de valade, che dispès i regalave rosis di mont e salvadi. Une dì, un di chescj marcjadants al rivà a ingolosî la fantate cun sedis, zoiis e aur, tant che jê e refudà un invît al bal di bande dal so morôs. Sintintsi ufindût, il zovin cjaçadôr al pensà di lâ a cjapâ il tesaur de mont Bogatin, scoltant il consei dal “Cjaçadôr vert”, che al jere nuie di mancul che il Diaul. Chest i disè di copâ il Zlatorog par vê il tesaur. Il fantat alore al brincà il Cjamoç e lu copà cuntun trai di fusîl. La bestie però e tornà daurman in vite mangjant la Roža mogota: il zovin al fo inceât dal lusôr dai siei cuars tant di pierdi l’ecuilibri e di colâ jù tes aghis dal Lusinç, murint a colp. La fantate, za pintude, e fo disperade tal viodi il so morôs cence vite. Cuant che po, sul finî dal Istât, i pastôrs a tornarin te Alte valade dal flum, a cjatarin un paisaç desolât, dome di claps; lis Rojenice e il Zlatorog a vevin bandonât chel paradîs par vie de tristerie e de aviditât dal om. Il Zlatorog al è duncje il messazîr de lûs (par vie dal so colôr blanc) e dal soreli (par vie dai siei cuars di aur); par chest, al à punît l’om par vê olsât profanâ la integritât de Nature. ■
Alessio Potocco
SLOVENIE. La leiende alpine dal Zlatorog............
MÎTS_Sicu lis monts furlanis, ancje chês de vicine Slovenie a son teatri di leiendis, flabis e mîts nassûts in ete une vore antighe. Protagoniscj di chestis storiis contadis di pari in fi a son pe plui part oms e feminis salvadis, fadis, animai dotâts di cualitâts e podês speciâi e vie indevant. In cheste ultime categorie o cjatìn par esempli il Cierf blanc de Stirie slovene e il Cjaval blanc su la mont Vršac.


text:
Vacine
La vacinazion e je il fâ cjoli une vacine par prevignì o par curâ.
La vacineprofilassi e je une maniere di tignì su il sisteme imunitari intai confronts di une o plui malatiis. E funzione tant plui se dute la popolazion che si vûl protezi e je stade vacinade. Daûr di ce che coste e ven praticade par malatiis che puartin un riscjio di muart plui alt e cuintri la cuâl no son altris manieris di prevignîle. La vacinoterapie e je une maniere di vacinazion cuintri une malatie, cuant cheste e je za in at, par potenziâ i anticuarps za presints intal nestri organisim, judant il sisteme imunitari a deventâ plui fuart.
I pericui da lis malatiis e des lôr complicancis a son une vore plui alts dai pericui un grum plui rârs che e pues compuartâ la vacine. Nûf malatiis a puedin jessi prevignudis cu lis vacinis di simpri. Tal prin an dal frut e massime a 3, 5, e 12 mês cuntune sole punture si fâs la vacine cuintri tetan, difterite, poliomelite, pertòs, epatite B, haemophilus influentiae B, par cualchidune di chestis al è un program seguitîf di riclams. A 12 mês cuntune sole altre punture si dâ la prime dose di vacine cuintri de rosolie, dal varuscli e de parotite; il riclam, che in chest câs al è dome un, si fâs a 5 agns. Dutis chestis nûf malatiis a son cetant impuartantis par vie che a puedin fâ tacâ complicazions seriis. Fâ la vacine e je une des plui impuartantis sieltis che i gjenitôrs a puedin cjapâ par i lôr fîs. I fruts e i grancj che no son stâts imunizâts a àn cûr di vê plui grues dams pe colpe di malatiis infetivis che a si podarès prevignîlis.


text:
Vichipedie:Aboç
Un aboç (clamât ancje cun tiermin inglês stub) e je la definizion di vôs che a contegnin za informazions utilis, ma no son ancjemò veris vôs enciclopedichis.
DescrizionModifiche
Un aboç nol à di jessi dome une definizion leterarie, parcè chest nol è un dizionari; al à di furnî ancje causis, efiets, il contest gjenerâl; par esempli la biografie di un personaç, oltri a date di nassite e muart (e magari il lûc), al à di vê almancul cualchi peraule su la profession e sul parcè che al è cognossût; in cualchi câs lis vôs a son cussì curtis che no si puedin nancje considerâ aboçs; in chest câs si pues rivâ ancje a la scancelazion, se nissun al zonte alc. In gjenar nol è conseât scrivi dome un dôs riis su une vôs e dopo lassâle lì, ma al sarès simpri miôr prontâ une vôs a vonde largje e complete.
Segnalâ un aboçModifiche
Par segnalâ un aboç, zonte al inizi de pagjine chest test: {{stub}}
la vôs e vignarà in automatic metude ancje inte Categorie:Aboçs dulà che tu puedis cjatâ dutis lis pagjinis in chestis condizions.


text:
Il 2009 al è stât un an impuartant pal Friûl: si à fat fieste pai 90 agns de Societât Filologjiche Furlane; a son stâts 10 agns de metude in vore de Leç 482/99 pe tutele des minorancis linguistichis storichis; no par ultin in ordin di impuartance, al è stât il vincjesim cuint de presentazion de Bibie par furlan. Se o pensìn a dutis lis traduzions dal libri plui impuartant de cristianitât, nus salte subit tai voi che chest lavôr nol è stât fat di ducj, che nol è stât tradusût in dutis lis lenghis des popolazions di fede cristiane; ma par furlan sì. O vin di pensâ a chest travuart come une ulteriôr legjitimazion de nestre identitât culturâl e linguistiche, une opare puartade a compiment pe iniziative editoriâl di Mario Ribis, ma soredut graciis a dôs personis che a crodevin une vore al messaç che cheste opare e varès puartât cun se al popul furlan. Un messaç sedi cristian, pe difusion de peraule di Diu, sedi di cussience de nestre identitât.
La zornade che il president de provincie Pieri Fontanin al à volude ai 13 di Novembar a palaç Belgrât e testemonee la ricognossince dal popul furlan pal impuartant lavôr che pre Checo Placerean e pre Antoni Beline a àn puartât indevant: cuasi une mission, o podaressin dî.
E propit il president Fontanin al à vierte la ricorince ribatint il valôr di cheste zornade, vignude intun moment di inciertece e di inutilitât de crôs, dulà che si stan pardabon pierdint ducj i riferiments culturâi e religjôs. Dongje di lui e ai bonsignôrs Brollo e Battisti, al jere ancje il gnûf vescul de arcidiocesi di Udin, bonsignôr Andrea Bruno Mazzocato, che ducj a spietavin di sintî: nol à delududis lis spietis di chei che lu scoltavin, disint che la identitât furlane e je di tignî cont e insiorâ. E al à ancje dite: «Che la Bibie par furlan e vignedi doprade, e se scrite in marilenghe e pues judâ a leile e meditâle miôr». Al è intervignût ancje il president de Agjenzie regjonâl pe lenghe furlane Lorenzo Zanon, marcjant il merit di pre Checo e pre Antoni di vê contribuît al ricognossiment di noaltris furlans come popul vêr e propri; cun di plui, al à spiegât ancje la impuartance pe nestre tiere di vê plui minorancis linguistichis, parcè che, al à dit: «La specialitât de nestre regjon e je dade propit di chest: se noaltris o pierdìn cheste ricjece di multiculturalitât o deventarìn une banâl regjon ordenarie, cun ducj i aspiets economics a chest peâts».
Dopo altris intervents, al à sierât l’incuintri pre Tonin Cappellari, plevan di Ruvigne, cuntun intervent dal titul «No crodevin in lui», riflession gjavade fûr dal Vanzeli di Zuan, par spiegâ la fadie che al à fat il popul furlan, e in particolâr chei oms di glesie, che a àn cirût di no fâsi pestâ i pîts dai sorestants, ma che a àn fat di dut par otignî une dignitât tant che popul cuntune sô storie, che come int che e pues vantâ une sô culture e une sô identitât. Chest un dai passaçs: «O scugnìn acetâ che la peraule di Diu par furlan e je cressude come che al dîs il profete Isaie: tant che une lidrîs che e salte fûr de tiere arsinide (Is 53,2) intune societât e glesie che, par tancj motîfs, no i crodevin».
Venusia Dominici
CULTURE – Nô i crodìn............
Il 2009 al è stât un an impuartant pal Friûl: si à fat fieste pai 90 agns de Societât Filologjiche Furlane; a son stâts 10 agns de metude in vore de Leç 482/99 pe tutele des minorancis linguistichis storichis; no par ultin in ordin di impuartance, al è stât il vincjesim cuint de presentazion de Bibie par furlan. Se o pensìn a dutis lis traduzions dal libri plui impuartant de cristianitât, nus salte subit tai voi che chest lavôr nol è stât fat di ducj, che nol è stât tradusût in dutis lis lenghis des popolazions di fede cristiane; ma par furlan sì. O vin di pensâ a chest travuart come une ulteriôr legjitimazion de nestre identitât culturâl e linguistiche, une opare puartade a compiment pe iniziative editoriâl di Mario Ribis, ma soredut graciis a dôs personis che a crodevin une vore al messaç che cheste opare e varès puartât cun se al popul furlan. Un messaç sedi cristian, pe difusion de peraule di Diu, sedi di cussience de nestre identitât.


text:
«Dal quarantevot, la sirocade patreotiche di Pio Nono ‘e rivà fin chi, e ancje plui in sù, fin a Glemone; che anzit chei di Glemone a’ son stâz i prins, daûr dal plevan Vuarint, a rispuindi a l’invocazion dal Pape. No jerin propit pronz, parvìe che no s’e spietavin une tâl, massime dal Pape…E ancjemò cuintri dai mucs…Ma a’ partìrin istès»
E scomence cussì la prime des trenteune contis di chest libri (135 pagjinis) che al è considerât tant che un classic de leterature furlane, de prose in particolâr. No par nuie al à vudis siet edizions. Cheste dal 1975 e je insiorade di une viertidure di pari Davide Marie Turoldo (scrite pat talian), li che il frari al mostre dute la sô nostalgjie par un Friûl che nol è plui chel di une volte.
Ma Pup al sa ben che no dut al jere aur in chê volte. I siôrs a comandavin e i puars a vevin dome di contentâsi di stâ sot. Nissune maravee, alore, se la int e cirive i mieçs par difindisi inte savietât popolâr. E cussì, a vegnin fûr chescj personaçs di Riedo, un plui gaiarin di chel altri e ducj piturâts cul pinel de ironie plui sutile, cuntun stîl elegant e eficaç. Veju i patriots che si inviin sù pal Cjanâl dal Fier par fâur cuintri ai mucs, ma il lôr capo al piert une dalmine e alore a tornin ducj indaûr. Velu Rico Macôr che al invente il compromès, par finîle cun conts e prefets e proclamâ la indipendence di Moruç. Velu Tin che al declare che se e je vere che il Signôr nol paie, e je ancje vere che nancje nol scuêt. Velu Vigji Strissul che si vise di in chê dì che al è nassût il frut, par vie che a vevin clamât il veterinari abàs e la comari adalt. Velu Agnul, lavorent a Martrent in Austrie, che si cjate – in plene vuere – cul so paron che cumò al è il nemì, e a mandin sul osti la vuere e a bevin sligoviz insiemi. Velu Quilin che al met sù dute une contabilitât par tratâ diretementri cul Signôr, cence vê bisugne dal ‘fatôr’, vâl a dî dal predi. In sumis, une schirie di ritrats che a fasin vignî fûr dute une tiere, dute une civiltât e une societât sicu che e jere za fa un mieç secul.
Ma, jenfri lis riis, si pues ancje lei une riflession une vore profonde su la cundizion dal om in cheste tiere, su lis sô contradizions, lis sôs sperancis, i siei difiets e i siei merits. In altris peraulis, si pues dî che chest libri al fâs propit il mistîr che i compet ai libris: divertî, emozionâ e fâ pensâ.
LAURIN ZUAN NARDIN
Apontaments / La Patrie dal Friûl e presente il libri di Diego NavarriaRedazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin“ Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis di Aquilee. A intervegnin: Piero Mauro […] lei di plui +
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 8e PONTADE. Ursule, prostitude a Glemone, e vîf la grande agjitazion pal event che il bric al à a pene declarât: l’Imperadôr Carli IV di Lussemburc al rivarà in Citât ospit dal fradi, il Patriarcje Nicolau. Al è il 1354. || In Friûl tal 1354: un grant Patriarcje || Tal mont tal 1354: peste e vuere.............
Otubar. Il cîl parsore Glemone al somee di veri. La mont e tache a colorâsi di zâl e di ros, l’aiar al nulìs di tiere bagnade, di vin e di cantine. E la gnot, cui siei spirts e lis sôs vôs, che a businin fûr de puarte, si fâs plui frede e paurose. L’Autun nol […] lei di plui +


text:
La letare a Filemon
Ancje cheste letarute, insieme cu la letare ai Efesins e ai Colossês, e fâs part des “letaris de presonie”. Dome che, a preference di chês altris dôs, Pauli al è ancje l’autôr matereâl dal scrit.
L’apuestul i scrîf a di un cristian di Colossis che lu veve convertît lui e che duncje al podeve vantâ sun lui une sorte di paternitât spirtuâl e cualchi dirit (v. 19) par visâlu che il so sclâf Onesim, ch’al jere scjampât, al sta tornant dongje.
L’impuartance di cheste piçule vore e sta tal fat che l’apuestul al fronte, di chê strade, il cantin de sclavitût, une robe che no podeve jessi in linie cu la “libertât” dal vanzeli, ma ancje ch’al jere facil di jessi stracapîts e di passâ par rivoluzionaris. Pauli al dà une “leture” spirtuâl dal câs. Ancje se denant dal mont tant il paron che il sotan a mantegnin il lôr puest e la lôr distance sociâl, dal moment ch’a son deventâts cristians a son deventâts fradis e ducj i doi a son sotans dal stes Signôr Gjesù (v. 16).


text:
Eurasie
Eurasie al è il tiermit che al definìs la zone gjeografiche che e comprent la Europe (10.236.000 km2) e la Asie (44.300.000 km2) unidis.
I dot continents, in realtât, no àn une clare separazion gjeologjiche e gjeografiche. La linie di demarcazion tradizionâl e je chê dai Monts Urâls, logadis te Russie ocidentâl.
La Eurasie e fâs part, cu la Afriche (30.259.000 km2), dal Continent Antîc, cussì clamât parcè scune des plui antichis civiltâts. Il tiermit al è in contraposizion con Gnûf continent, componût da lis dôs Americhis e con Gnovissim Continent, componût ancje de Oceanie.


text:
Sinonimi e Contrari Friulani
cun violence loc.
- [it. acutamente av.]
(derivât di 'acuto')
- sinonims
- acudementri, cun inteligjence, cun inzen, cun prontece, finementri, fuartementri, in maniere inteligjente, in maniere inzegnose, in maniere pronte, in maniere violente, in mût inteligjent, in mût inzegnôs, in mût pront, in mût violent, inteligjentmentri, intensementri, inzegnosementri, prontementri, sutilmentri, violentementri
- contraris
- cun debilece, cun lizerece, cun stupiditât, cun superficialitât, debilmentri, in maniere debile, in maniere lizere, in maniere stupide, in maniere superficiâl, in mût debil, in mût lizêr, in mût stupit, in mût superficiâl, lizerementri, stupidementri, superficialmentri
- [it. cocentemente av.]
(derivât di 'cocente')
- sinonims
- intensementri, violentementri
- contraris
- cun moderazion, debilmentri, in maniere debile, in maniere flape, in maniere moderade, in mût debil, in mût flap, in mût moderât, moderadementri
- [it. duramente av.]
(derivât di 'duro', cence dimostrâ comprension o rivuart pal dolôr di un altri)
- sinonims
- crudelmentri, crudementri, cun crudeltât, cun garbure, durementri, in maniere bruscje, in maniere crudêl, in maniere garbe, in mût brusc, in mût crudêl, in mût garp, severementri, violentementri
- contraris
- amabilmentri, cun amabilitât, cun comprension, cun dolcece, cun zentilece, dolcementri, in maniere amabile, in maniere bontadose, in maniere comprensive, in maniere dolce, in maniere zentîl, in mût amabil, in mût bontadôs, in mût comprensîf, in mût dolç, in mût zentîl, zentilmentri
- [it. duramente av.]
(cun grant dolôr)
- sinonims
- dolorosementri, fuartementri
- [it. pesantemente s.f.]
(in maniere che al fasi mâl, al procuri soference)
- sinonims
- cun fuarce, pesantmentri
- [it. rovinosamente av.]
(derivât di 'rovinoso', cun tante violence)
- sinonims
- distrutivementri, ruvinosementri, violentementri
- [it. tumultuosamente av.]
(cun fuarce che e mene vie)
- sinonims
- impetuosementri, viamentmentri, violentementri
- [it. violentemente av.]
(derivât di 'violento')
- sinonims
- brutalmentri, cun brutalitât, cun durece, cun fuarce, cun garbure, cun impetuositât, garbementri, impetuosementri, in maniere brutâl, in maniere dure, in maniere fuarte, in maniere garbe, in maniere impetuose, in mût brutâl, in mût dûr durementri, in mût fuart, in mût garp, in mût impetuôs, prepotentmentri, violentementri
- contraris
- a planc, cun dolcece, cun trancuilitât, cun zentilece, dolcementri, in maniere dolce, in maniere pasade, in maniere trancuile, in maniere zentîl, in mût dolç, in mût pasât, in mût trancuîl, in mût zentîl, pasadementri, planc, trancuilementri, zentilmentri


text:
Alfred Nobel
Alfred Bernhard Nobel (Stocolme, 21 di Otubar 1833 - Sanremo, 10 di Dicembar 1896) al fo un chimic svedês.
Al è cognossût par jessi stât l'inventôr de dinamite e il creatôr dal Premi Nobel. Dissindint di Olof Rudbeck, sienziât e scritôr svedês dal XVII secul, e nassût in une famee a vonde siore di inzegnîrs, Nobel al ricevè une istruzion privade in Russie, dulà che la so famee si trasferì cuant che Nobel al jere zovenut.
Tal 1866, ae etât di 33 agns, al inventà la dinamite, rivant a fâ assorbî la nitroglicerine di une polvar inerte in mût di fâle deventâ manegjevule. In pôc timp al vierzè une societât e une vore di laboratoris intune ventine di paîs, ancje in Italie ad Avigliana, in provincie di Turin. In chest mût, il so grup finanziari al deventà un dai plui potents dal planet.
Il 27 di Novembar dal 1895, Nobel al firmà il so famôs testament, cul cuâl al istituive i ricognossiments che vuê son cognossûts in dut il mont sicu Premis Nobel. Un an plui tart al murì par une emoragjie cerebrâl te so cjase inte riviere ligure.


text:
Orazi
Quint Orazi Flac (par latin Quintus Horatius Flaccus; Venose, 65 p.d.C. - Rome, ai 27 di Novembar 8 p.d.C.) fo un poete di Rome antighe.
BiografieModifiche
La prime formazionModifiche
Stant che Orazi al è, di ducj i poetis latins, chel che al parave dentri plui autobiografie tai siei viers, de sô vite o vin tantis informazions.
Al nassè tal 65 p.d.C. a Venose, in Lucanie, di un libert, che, no cate che no a jerin siorons, al fasè di dut par fâlu studià cui mestris miôrs: te citât là che al jere nât, po a Rome cun Orbili, l'inomenât gramatic che al sfuarçave i rilêfs a parâ jù la aromai rangide Odissee di Livi Andronîc a sun di stafiladis, a Napoli cul filosof epicureu Siron e ancje a Atene; chi, za compenetrât di elenisim, si metè a lei la liriche greghe arcaiche e a studiâ la filosofie e al cjatà un gnûf amì, Brût, che, daspò vê scurtisât a muart Juli Cesar cui altris conzurâts, al jere daûr a organizâ la vuere cuintri Otavian e Marc Antoni, profitant de ocasion par frecuentâ lessons di filosofie. A Orazi, di salt republican che al jere in chê volte, Cesar e i cesarians no lu convincevin par nuie, al pensà ben di lâ a combati cun lui te bataie di Filipos, tal 42, fasint di tribun militâr; a forin sdramassâts e, come che al conte propite lui, Orazi salvà la ghirbe dome scjampant vie a gjambis puartaitmi, come che a vevin fat prin di lui Archiloc e Alceu. L'amâr de grande delusion politiche e morâl lu leà ancjemò di plui al epicureisim, che 'nd' veve za supât un grum cuant che al jere in Campanie, là che a filosofavin chei dal circul di Filoden di Gadare; di chel amâr nol rivà mai a disfâsi e difat no lu bandonà mai un ciert abatiment e malincûr, che a vignivin fûr a periodis.
I incuintris gjovevui a Rome e il sucesModifiche
Finide la vuere civîl, si veve di paiâ chei che le vevin combatude e a Orazi i puartarin vie i bens dal pari, cussì par campâle si metè a fâ il secretari pe cuesture, fin che, vignût amì di Virgili e Vari Rûf, chescj tal 38 p.d.C. lu presentarin a Mecenât, che, conseîr di August, jere il plui influent dai protetôrs di leterâts: cul timp, al fasè tele ancje cun lui, che lu tirà dentri dal so circul leterari (si cjatà tant ben che al vignì il centri di chel zîr di poetis), e po ben dal princip. Aromai avonde ric e sigûr, par vie dai amìs possents, al molà vore, vint miôr avodâsi dut ae poesie e gjoldisi la pâs dal mâs in Sabine che lu veve regalât Mecenât, là che al podeve respirâ la cuiete che no i concedeve la frenetiche e indafarade Rome, ma cence rivâ mai a parâ vie chel so sutîl ma ustinât lancûr. Al continuà a fâ su e jù fin al 8 p.d.C., cuant che di fermâlu a Rome e viodè la muart; al lassà dut ce che al veve a August e al fo infossât dongje di Mecenât.
Il spirt dal poete e il stîl de poesieModifiche
Il temperament di Orazi jere in sostance amant de cuiete e solitari: il so ideâl di vite jere chel di un vivi cuiet par jessi seren, seont il pinsîr dai stoics e dai epicureus, che al spartive cun convinciment, e chel che i veve insegnât la sangagnose esperience des vueris civîls. Chest vul dî che al lave daûr di une serenitât di vite che lu faseve suspietâ des passions masse vivarosis che a sconzortin e a scjassin lis dìs dai omps, simpri ducj cjapâts a cirî di otignî chest o chel altri che no a àn invezit di contentâsi di chel che a àn za: lui al veve miôr doprâ la moderazion, che lu parave dai pericui dai fogôrs e i permeteve di gjoldi dai plasês che al veve, invezit di stramudâju in malcuietece cul lâ daûr di altris robis, stant che al è simpri miôr jessi avonde par se stes che no dipindi dal esterni. Sichè tes poesiis al dismuele e al stanze ducj i slançs passionâi (al disè lui di jessi irasci celerem, tamen ut placabilis essem, vadì un che si inrabie a colp, ma dome par po calmâsi), vint miôr (diviers di Catul) une judiziose e ecuilibrade prudence che no la plenece des emozions. Paraltri, stant che al ere un poete, al crodeve di vê di dâ ai altris un model di vite: si sintive di vê propite la responsabilitât di doprâ sintiment e cussì al finive par sfumâ i impits cuntun sutîl velut di ironie o cuntun savôr di pulide malincunie. Cussì la sô poesie, clare e lampide e metude sù cuntune capacitât straordenarie di paronâ i viers e cuntune cure certosine e finissime pai detais (chest jal veve stramandât la formazion elenistiche), par jessi controlade e cui slançs che a lavin simpri di sbris, judiziose e prudente come lui, jere unevore divierse di chê dai poetis lirichis che al cjapave a model, come i fogôs Alceu, Saf e Anacreont, che di lôr al veve supât il gust pal slis e pal colôr ma no la plenece des emozions.
Lis oparisModifiche
Orazi al scrivè
- i Epodis, butâts fûr tal 30 p.d.C., cun invetivis personâls, impegn civîl e sugestions elenistichis;
- lis Sataris, publicadis atôr dal 35 p.d.C. e dal 30 p.d.C., là che al metè in esametris, sielzint il metri regolâr che al veve doprât Lucili e no chel miscliç di Varon, lis andis dai omps, ripuartantsi a la sô esperience personâl: cussì al faseve la sô funzion di vuide morâl, instradant chei che a leievin ai usâts valôrs di ecuilibri e prudence;
- lis Odis, plenis d'impegn civîl e ancjemò morâl;
- il Carmen saeculare, scrit tal 17 p.d.C., cuant che August i domandà di butâ jù alc par celebrâ une gnove ete di pâs e grandetât che, al sigurave l'imperadôr, autorevulis profeziis disevin che e sarès scomençade in chê volte;
- lis Epistulis, di gnûf cui cantins des Sataris e cun altris di leterature, chescj soredut in chê ai Pisons, che al à non Ars poetica, vadì Art poetiche.
La figureModifiche
Stant a chel che al conte lui, al veve i voi sgarbelôs e al jere scûr di piel, blanc di cjavei ancje cuant che nol jere ancjemò masse vecjo, tarondin e bas.
BibliografieModifiche
- Ettore Paratore, Storia della letteratura latina, Bologne, Sansoni, 1957
- Paolo Fedeli, Storia letteraria di Roma, Napoli, Ferraro, 2004
- Orazi, Le lettere, Milan, Fabbri, 2001
Leams esternisModifiche
- Oràzio Flacco, Quinto, treccani.it


text:
Sportel Regjonâl pe Lenghe Furlane
Il Sportel Linguistic Regjonâl pe Lenghe Furlane al ufrìs servizis di traduzion scrite dal talian al furlan e di consulence linguistiche a pro de Regjon, dai ents regjonâi, dai ents locâi, dai ents strumentâi, des aziendis sanitariis e dai concessionaris di servizis publics. Cun di plui, il Sportel al fâs une ativitât di supuart e di consulence, a pro dai stes ents, te realizazion des ativitâts di politiche linguistiche daûr dal Plan Gjenerâl di Politiche Linguistiche, cemût che al è specificât tal articul 25 de L.R. 29/2007.
Par garantî un servizi capilâr su dut il teritori furlanofon, il Sportel Linguistic Regjonâl al è articolât intun ufici centrâl, cun sede a Udin, e in cuatri sedis periferichis a Tumieç (UD), pal Friûl de Alte; a Aquilee (UD) pe Basse Furlane; a Gurize, pal Friûl Orientâl; a San Vît dal Tiliment (PN), pal Friûl Ocidentâl.
Il progjet dal Sportel al è finanziât de Regjon F-VJ cui fonts de Leç 482/1999 de Presidence dal Consei dai Ministris (Dipartiment pai Afârs regjonâi), e rimetût ae ARLeF tant che organisim competent pe sô gjestion.
Uficis
Par resons di sigurece e di prevenzion leadis ae emergjence epidemiologjiche pal Coronavirus, su la fonde des disposizions emanadis in materie di bande des Autoritâts, si comuniche che il Sportel Regjonâl pe Lenghe Furlane al ricêf dome par apontament, telefonant o scrivint ai contats ripuartâts chi sot.
Sede Centrâl
Udin, vie San Francesco 23
Tel. 0432 1743400
Email: info@sportelfurlan.eu
Oraris pal public:
dal lunis al vinars: des 10.00 aes 12.00
Oraris par informazions telefonichis:
dal lunis al vinars: des 10.00 aes 12.00
martars e joibe: des 14.30 aes 16.30
Sede Friûl de Alte
te sede dal Comun di Tumieç, Place XX Settembre 1
Telefon 0433 487490
Email: alte@sportelfurlan.eu
Oraris:
lunis: des 9.00 aes 13.30
martars: des 9.00 aes 13.00 e des 14.00 aes 17.00
joibe: des 9.00 aes 13.30
Sede Friûl de Basse
te sede dal Comun di Aquilee, v. Roma 48
Telefon: 0431 916919
Email: basse@sportelfurlan.eu
Oraris:
lunis: des 9.00 aes 13.00 e des 13.30 aes 17.30
martars: des 9.00 aes 13.00
vinars: des 9.00 aes 13.00
Sede Friûl Ocidentâl
te Biblioteche Comunâl di San Vît dal Tiliment, vie P. Amalteo 41
Telefon: 0434 843043
Email: ocident@sportelfurlan.eu
Oraris:
miercus e joibe: des 9.00 aes 13.00 e des 13.30 aes 17.30
Sede Friûl Orientâl
te sede dal Comun di Gurize, Place dal Municipi 1
Telefon: 0481 383451
Email: orient@sportelfurlan.eu
Oraris:
lunis e miercus: des 9.00 aes 13.00 e des 13.30 aes 17.30


text:
VERGEGNAS
Il paîs dal marmul ros
IL TERITORI
Il vert fuart dai boscs e il ros de gjave di marmul a son i colôrs di Vergegnas, toponim coletîf che, forsit, al ven fûr des tintis de vegjetazion siore. Dal pont di viste storic, Vergegnas al è un dai insediaments antîcs de Cjargne. In gracie di campagnis di sgjâfs intensis fatis li dal sît archeologjic dal Cuel di Maceit, pôc lontan de frazion di Cjauias, a son saltadis fûr testemoneancis impuartantis che a àn permetût di tornâ a costruî pagjinis di storie antighe. Si trate di reperts e di struturis di etis diferentis che a dan par sigure la frecuentazion umane di cheste zone a scomençâ dal IV mileni p.d.C. fin ae Ete di Mieç. E propit a chest ultin periodi a van indaûr i rescj, che si puedin viodi benon, di une tor di vuardie che e fâs part di une struture fortificade plui grande. Il teritori comunâl al va de plane dal flum Tiliment fin insom de Mont di Vergegnas. Il disnivel fuart al à favorît la nassite di centris stabii te zone dal fonts de val e di cetancj cjasâi a pro des ativitâts agriculis a cuotis plui altis. La struture insediative si divît in cuatri frazions principâls: Cjauias, Vila, Cjaiças e Dintissans e in vot borgadis, dulà che si puedin amirâ abitazions antighis cuntune tressadure che e va indaûr al Cinc-Sîscent e cjasâi cun soluzions costrutivis particolârs, come par esempli il porton de jentrade tal toblât cun sacume a “T”, che si cjatile in pocjissims altris puescj de regjon. Un dai cjasaments plui carateristics al è Cjasa Bondanzia, a Cjauias, une grande cjase cun puiûl, ma tes borgadis plui piçulis si cognossin altris residencis rurâls cun façadis particolârs cun arcs in piere, scjalis e puiûi in len.
Leggimontagna - 20^ edizione del Premio Letterario
15 ottobre
Pissandis flum Arzin
Il flum Arzin al da vite a une schirie di pissandis une vore sugjestivis. I salts di aghe, cenglâts di boscs di faiâr vivarôs, si dan la volte cun vascjis di erosion e pocis fondis e cetant verdis.
Leggimontagna - 20^ edizione del Premio Letterario
15 ottobre
Pissandis flum Arzin
Il flum Arzin al da vite a une schirie di pissandis une vore sugjestivis. I salts di aghe, cenglâts di boscs di faiâr vivarôs, si dan la volte cun vascjis di erosion e pocis fondis e cetant verdis.


text:
31 marzo 2006
Mangjâ e murî
Torzeonant su internet o vevi un tic di debulece e mi soi fermât in chest sît achì, che al insegne a fâ di mangjâ…
Patui e i Tupamaros
Chest al è l’ultin libri di Paolo Patui, che al è di Sant Denêl. Lu àn recensît ancje Repubblica e La Gazzetta dello Sport. Chest invezit al è il sît di Paolo Patui e une interviste che i ai fat timp indaûr lei achì...
Cognossisi par cognossi
Ma par cognossi ce che al è ator pe Europe, al è util cognossi prime ce che al è ator ator di noaltris... ve chi une altre biele pagjine: di viodi
MIDAS: Lenghis minoritariis e stampe
Cognossi il furlan nol vûl dî cognossi dome la storie e la culture de tô tiere. Torzeonant su internet, grazie ae segnalazion di Donato, o ai cjatât il sît de associazion che e met adun ducj i gjornâi che in Europe a doprin la lenghe minoritarie: MIDAS. Chest al dimostre, une volte di plui, che si pues doprâ cence pôre la marilenghe, sedi furlan, ladin, ocitan e vie indevant. Ma si à di jessi convints, nô prin di ducj…
3 di Avrîl: Fasìn Fieste!
Come che o vin dite cualchi zornade indaûr, ai 3 di Avrîl a saran 929 agns de Patrie dal Friûl.
Tal sît de Provincie di Udin si pues discjamâ il pdf dal librut, fat pe ocasion e mandât pes scuelis. E je une biele iniziative pai fruts, ma ancje cualchi grandut al pues cognossi robis che salacor nol saveve: lei achì.
Te publicazion, ma ancje ta chest sît (lenghe.net ), si cjate dut il program de manifestazion che varà la cerimonie plui impuartante a Cormons.
Un puest pai zovins a Maian
Cheste e je la pagjine di presentazion dal "Informagiovani" di Maian (par furlan si pues dî Informezovins): Informajano-Informezovins di Maian.
Al è un servizi che al permet, soredut ai plui zovins (ma no dome) di vê un pont dulà cjatâ informazions su la formazion, turisim, servizis dal comun, doprâ i PC, torzeonâ su internet e vie indevant...
Il prossim apontament al è par miercus ai 5 di Avrîl aes 18.00 cuant che e sarà fate la premiazion pal concors di creazion de steme dal “Informajano”. La pueste eletroniche e je informajano@gmail.com.
Il servizi al è li dal Municipi, tal plan sot dal Spazi di Art “Ciro di Pers” e si jentre pal curtîl daûr dal palaç municipâl.
30 marzo 2006
Furlan e economie
Inte foto doi esemplis di cemût fâ economie cul furlan (in particolâr, produzion tessile): disêt se no son bielis chestis maiutis... Po dopo une riflession ancje su la produzion enogastronomiche furlane: Ce isal miôr dal Frico? Nuie, anzit forsit alc: il frico cu la "E".
Grazie a maxpola par vê documentade la trasfierte di Barcelone... chei sì che a jerin timps biei... il rest de gjite al è achì: compliments, di viodi!
29 marzo 2006
A proposit di emigrazion e parincj tal forest
Chest al è un biel sît metût in vore de Regjon. Se la vuestre famee e à parintât tal forest, salacor chi si à cûr di cjatâ alc di interessant: Archivi Ammer
Par fevelâ ancje di altri alc: Balon
L'Udin nus dâ pocjis sodisfazions, il Maian invezit al à vinçût ancje a Ruvigne, ve ca la ultime domenie:
2e Categorie - Giron B
I RISULTÂTS
Arteniese-Caporiacco 1-1
Aurora Buonacq.-Treppo Gr.3-1
Azzurra Pr.-Moruzzo 2-0
Colloredo di MA-Tavagnacco0-3
Fulgor-Torreanese 1-2
Majanese-Ragogna 1-0
Osoppo-Gaglianese 0-1
Stella Azz.-Nimis 3-3
LA CLASSIFICHE
Aurora B. 61
Torreanese 53
Caporiacco 47
Gaglianese 45
Majanese 45
Arteniese 43
Azzurra Pr. 33
Colloredo di MA 32
Treppo Gr. 31
Nimis 28
Stella Azz. 28
Tavagnacco 27
Fulgor 26
Osoppo 22
Moruzzo 20
Ragogna 18
28 marzo 2006
Biel lant cul Benandant
Il Circul Culturâl “Il Vieri rôl” al à a pene publicât il tierç volum dai fumuts che a contin lis aventuris dal Benandant ator pai paîs de nestre regjon. A Pêrs, o vin tornât a fevelâ cun Paolo Paron, president dal circul e che za cualchi mês indaûr nus veve ospitât te sede de associazion par presentânus la figure di chescj personaçs misteriôs che te Ete di Mieç a cjaminavin vie pes stradis dal Friûl jenfri fede e superstizion. Paolo Paron nus à duncje spiegât in maniere plui precise il progjet editoriâl che al conte aromai trê episodi intune golaine di ancjetancj libris. Ancje cheste storie e je scrite propit di lui e i disens a son di Francesco Bisaro, un sodalizi che al continue bielzà dal prin volum... continue a lei l'articul
Cors di Furlan
Chei che a àn voie di imparâ alc di plui di furlan e de nestre culture, a puedin lâ a dâ un cuc a chescj doi avîs:
CIRF ( Centri Interdipartimentâl di Ricercje su la culture e la lenghe dal Friûl-Universitât di Udin);
o
Comun di Premariâs
Il furlan ancje al ONU
Ben po! Cheste no me spietavi nancje jo... torzeonant su internet o soi rivât intun altri blog furlan: il furlanist e ce ti cjatio?
Il link dal sît dal ONU e dentri la declarazion dai dirits dal om ancje par furlan.
Salacor no covente nancje cheste, ma a mi mi à fat plasê...
Creativitât e solidarietât tal Cjistiel di Susans
E je rivade cheste segnalazion: vinars ai 31 di Març aes 19.00 si scree une mostre di art a Susans. Il ricavât de mostre al larà par judâ la Associazion Nostro Domani, che e fâs assistence aes fameis dai disabii e che di pôc e à viert une struture a Pers.
Par savê alc di plui su la mostre, lait a viodi achì:
Touring Club Italiano
Arte Gorizia
Teknemedia arte contemporanea
Grazie a Alessandro pe segnalazion
27 marzo 2006
3 di Avrîl 1077 - 3 di Avrîl 2006: 929 agns de Patrie dal Friûl
Un pocje di storie su Indrì IV e il Patriarcje Siart: lei achì .
(inte foto la cuviertine di une publicazion mandade pes scuelis e bibliotechis di bande de Provincie di Udin-Ufici pe Lenghe Furlane, disen di Alessandro D'Osualdo)
26 marzo 2006
Ce raze di trute!
Vuê e jere ancje la prime zornade che si podeve tornâ a pes: cheste trute le àn cjapade a Farle tal dopomisdì. E pese Kg 3.600 e rots… Compliments a chel che le à cjapade e a Ilvo e Maurizio che lu àn judât a tirâle fûr! Bulos!
Mandi Glemone: Mai daûr!
Vuê su la mont di Muris si à ricuardât il Galilea. E je stade ancje la ocasion par saludâ par simpri il Bataion Glemone, sierât in date 14 di Otubar dal 2005. La biele cerimonie si è sierade cul sproc dal Bataion: Mai daûr!
Mandi Glemone!
Vêso puartât indenant l’orloi?
Usgnot e je jentrade la ore legâl. Chest sît nus dîs alc di plui di cheste robe: fracait chi...
25 marzo 2006
Afds sezion di Maian: assemblee anuâl
Vuê e je la zornade de donazion coletive di sanc, inmaneade de sezion Afds di Maian. Doman (domenie ai 26 di Març aes 10.00) si davuelzerâ la assembree anuâl de sezion maianese li dal Palaç des Associazions in vie Zorutti.
Ps: in comun di Maian o vin 2 sezions Afds: chê di Maian (apont) e chê di Susans.
La mostre di piture dai arlêfs di Monica Zumino
Monica Zumino, artiste di Maian, no dome e piture par so cont, ma e ten ancje cors publics. Un dai ultins al è stât fat a Cjasesole e i lavôrs dai arlêfs a son in mostre a Maian, li de sale “Ciro di Pers”. Si pues visitâ sabide ai 25 (orari: 15.00-19.30) e domenie ai 26 (orari: 10.00-12.00 e 15.00-19.30).
24 marzo 2006
Denuncie dai redits e 5 par mil
Cheste invezit e je la liste dai sogjets che us disevi chi parsore: 5 par mil.
Fevelait cul vuestri comercialist.
La cerimonie pal Galilea
Domenie ai 26 di Març su la mont di Muris si ricuardaran i muarts dal Piroscaf Galilea, silurât ai 28 di Març dal 1942. Parsore a jerin i Alpins dal Glemone (la plui part) e soldâts di altris cuarps militârs: indi jerin 1.275, ma si salvarin dome 284. Ancje su internet si ricuarde cheste disgracie e us segnali chest par lei alc di plui sul bataion Glemone e dal silurament dal Galilea
Cine a Rivis e su la rêt
Us presenti cheste iniziative che si davuelç a Rivis Darcjan: se us plâs il cine, ve chi ancje la pagjine web di visitâ: lait a viodi achì
23 marzo 2006
Istruzions pe elezion dal Consei Comunâl di Maian
Ancje pes elezions comunâls la Regjon e à mandât pes cjasis une biele robe: al è un volantin che al clarìs cemût che si vote (o ai dite “cemût” e no “cui votâ”…). Chi in bande o ai taiât fûr la part relative ae elezion dal Consei Comunâl di Maian.
Invezit pes elezions politichis (Cjamare e Senât) al baste segnâ dome la liste e nol covente scrivi nissun non.
Istruzions pes elezions de Provincie
Îr la Regjon e à mandât pes cjasis une biele robe: al è un volantin une vore util che al clarìs cemût che si vote (o ai dite “cemût” e no “cui votâ”…). Chi in bande o ai taiât fûr la part relative ae elezion dal Consei Provinciâl.
Invezit pes elezions politichis al baste segnâ dome la liste e nol covente scrivi nissun non.
Elezions provinciâls: un episodi simpatic!
Îr o ai vût mût di fevelâ cul candidât dal centriçampe pe presidence de Provincie,“I dîs daurman la sante veretât: no votarai par lui, ma I fâs distès i auguris”: o vin fate une ridade insieme.
Percè che si pues jessi aversaris, ma mai nemîs!!!
(chi in bande l’articul dal Gazzettino di vuê che al à documentât il simpatic episodi.)
22 marzo 2006
Pro Majano: Daniele Stefanutti confermât President
La "Pro Majano" e à tornât a confermâ il President che di 6 agns a vuide la associazion: Daniele Stefanutti, che duncje al tache il so cuart mandât.
Bon Lavôr!
Chest al è il link par viodi ce che e à fat, ce che e fâs e ce che e fasarà la Pro Majano
(inte foto, Festival 2005: Stefano Andreutti, percussionist dai Zuf de Žur te sô esibizion in ocasion de scree des sculturis di Alfredo Pecile, Pablo Garelli e Alessandro Canu )
21 marzo 2006
Mi à scrit Berlusconi!!!
Vuê o soi tornât di vore e o ai cjatât une sorprese rivade par pueste: il President Berlusconi mi à scrit.
Timp indaûr i vevi mandade une mail par informâlu che ancje intun comun dal Friûl a son lis elezions. E ce isal sucedût: ve chi la foto cui siei auguris!
Grazie President!
Primevere, vierte, spring, Feder, vir, printemps, primavera...
Ce biel: vuê e tache la Primevere! Se us capite di passâ par Cjasesole, us consei di fermâsi un moment li de Torbiere: i prâts a son dute une rose… e scusait se te foto no son margaritis, ma o preferìs i cisignocs…
20 marzo 2006
PPP
Si pues ancje pensâle in maniere difarente, ma denant de gjenialitât no si pues sierâ i voi: ve ca un biel sît di viodi, lei, sintî, scoltâ e pensâi parsore… frache chi!
Atenzion: pericul!
Achì no us consei di lâ: o podaressis cjatâ un troll, o un so cusin sbilf cjargnel e che salacor us fevele par furlan! Duncje, ocjo: zone pericolose!
A Sant Denêl nol è dome pressut...
Stant che plui di cualchidun mi à za mandât ta chel paîs, come che si dîs, o ai tacât a cjalâmi un ticut ator e alore mi soi fermât a mangjâ une bocjade a Sant Denêl li di Angelico… a di chei che crodin che a Sant Denêl al sedi dome il pressut o consei di lâ a mangjâ i spaghets cu la trute! Ve chi!
19 marzo 2006
Berlusconi nol mole mai!
Chest il coment di Renzo Tondo, il dì dopo dal intervent di Silvio Berlusconi, ospit di Confindustria. “Al à dimostrât di jessi un lotadôr: ancje cuntun probleme di salût che no lu fâs cjaminâ inmò ben, si è alçât e cun grinte al à fat il so intervent. Al è il vêr leader e la base di Confidustria, il mont dai imprenditôrs, e je cun lui e cul guvier! Al baste sintî che cuant che al è jessût, dute la platee in coro e vosave “SILVIO-SILVIO!!!”.
Chi si pues lei alc di plui e ancje viodi un tocut di filmât.
Lassant un tic in bande la politiche, vuê al è Sant Josef: auguris a ducj i paris!
18 marzo 2006
La musiche dai Arbe Garbe
Usgnot o ai stât a viodi a Rivis Darcjan la serade cun Max Mauro e la musiche dai Arbe Garbe (chi in bande la cuviertine dal lôr disc “Iubilaem”). Pardabon biele: compliments al Comun e ai protagoniscj dal incuintri!
Di Max Mauro o vin za dite alc e invezit par chei che no cognossin i Arbe Garbe, si pues lâ a viodi (e sintî) alc achì...
Lis vuestris propuestis pal Cuel dal Fum
Se cualchidun al è passât par Maian, al à viodût che a son tacâts i Lavôrs sul Cuel dal Fum (chi in bande e je la tabele che e mostre cemût che al vignarà il colegament di bas fintremai parsore). Il prossim intervent al varès di proviodi la sistemazion dai prâts sul Cuel, in maniere di vê une aree verde fruibile pe citadinance. Achì si puedin fâ propuestis su cemût che si varès voie di vê chest Parc Urban.
17 marzo 2006
Rassegne stampe
Stant che mi pâr che la rassegne stampe e sedi une robe gradide, ve ca une interviste jessude sul Gazzettino di vuê.
16 marzo 2006
Elezions a Maian: presentazion publiche dai candidâts dal centridrete
Domenie ai 19 di Març tal cjistiel di Susans (Maian) aes 10.45 si presentin il candidât sindic pal centridrete Claudio Zonta e lis listis che lu poin. Cun di plui e je proviodude ancje la presince di:
- Renzo Tondo, candidât di FI pe Cjamare dai Deputâts;
- Roberto Asquini, candidât di FI pal Senât;
- Marzio Strassoldo, candidât dal centridrete ae Presidence de Provincie di Udin;
- Adriano Piuzzi, candidât di FI pal Consei de Provincie di Udin.
Ae fin ancje un bon tai, che al zove simpri!
Svolant parsore Maian e no dome...
Di provâ!
15 marzo 2006
Il bilinguisim al va indevant no dome a Maian, no dome par furlan
"Gurizan: in curt segnaletiche stradâl bilengâl" Tai prossims mês, intal Gurizan (te foto il cjistiel di Gurize), la segnaletiche stradâl di competence provinciâl e mudarà di plante fûr. Cun di fat, in graciis dai fonts de leç 482, si previôt di meti jù un miâr di cartei stradâi bilengâi par talian e furlan o par talian e sloven. La segnaletiche gnove e sarà metude ta chês zonis là che si fevele par furlane e par sloven, l’unic probleme al diven di chês zonis là che a son feveladis dutis e dôs lis lenghis, dal moment che no si pues doprâ cartei…gnove gjavade dal sît di Radio Onde Furlane
Lis vicendis dal confin orientâl, un cjapitul de nestre storie
Vinars ai 17 di Març a Tavagnà li dal centri civic aes 20.45 e je programade une serade par fevelâ di un argoment di no dismenteâ:
"La tragedia delle Foibe e dell'Esodo fanno parte della memoria di tutti gli Italiani. La Repubblica consapevole dei valori universali di libertà e democrazia, ricorda questi eventi con dolore e rispetto".
Carlo Azeglio Ciampi President de Republiche.
I relatôrs a saran Fulvio Salimbeni, docent di storie contemporanie de Universitât di Udin, e Silvio Cattalini, vicepresident de “Associazione Nazionale Venezia Giulia e Dalmazia”.
Al jere une volte il Troll...
Torzeonant par internet o ai cjatât une biele robute di lei... provait a viodi achì ...
14 marzo 2006
Chest al è il simbul de nestre liste
E chescj i 16 candidâts che a corin: Forza Italia "Cozzi, Casciano, Celotti, Floreani, Minisini, Riva, Romanini, Zucchiatti; AN "Pesenato, Di Giusto, Gaggiano, Lizzi, Rigoni; UDC "Ciani, Calligaro, Scruzzi".
Cun di plui pal centridrete e il candidât Sindic Zonta a corin ancje Lega Nord e Majano al Centro.
Par chei che a àn timp
Si sa che informâsi al coste (in timp e fadie) plui che no bruntulâ. Duncje par chei che a àn timp e vioe di imparâ lis regulis fondamentâls de grafie uficiâl de lenghe furlane, che no je chê de Filologjiche, ma chê fate buine cu la leç regjonâl 15/96. Chi in bande e je la home page dal Centri Friûl Lenghe 2000 e chest invezit al è il link ae sezion didatiche: imparìn il furlan
13 marzo 2006
La lenghe no je dome culture
Pedalant in Patagonie cun Max Mauro
Cun plasê o fasìn ancje cheste segnalazion: forsit o vês sintût che Max Mauro, gjornalist curiôs e ciclist aventurîr, al à di pôc publicât “Patagonia controvento - Viaggio a pedali lungo il Camino Austral e la Terra del Fuoco”: un viaç inte Americhe Latine cuntun mieç lent e indipendent: la biciclete! Une pedalade dilunc un continent par cognossi no dome un puest che al sa inmò di aventure, ma soredut oms e memoriis dal passât. 1800 km ae discuvierte di int, ma ancje di se stes. Di lei!
(edicicloeditore 2006, chi in bande la cuviertine).
Max Mauro e Arbe Garbe a Rivis Darcjan
Dal Comun di Rivis Darcjan-Assessorât ae culture nus rive cheste segnalazion: sabide ai 18 di Març aes 21.00 li dal Centri Civic in place a Rivis, Max Mauro al presente il so libri “La mia casa è dove sono felice” (ed. Kappa Vu 2005, chi in bande la cuviertine). Cun lui a saran i Arbe Garbe, che in formazion acustiche a compagnaran cun musichis a teme cheste biele serade di leterature e riflession su la migrazion. Un apontament di no pierdi!
12 marzo 2006
Il Tiliment al passe ancje par Bruxelles
Fevelìn in tic di Ambient: lunis passât i Sindics di Ruvigne, Pinçan, Spilimberc, Sant Denêl e Dignan a son stâts a Bruxelles par fevelâ dal Tiliment e par manifestâ la lôr (ma che e je ancje la mê) contrarietât ae realizazion des cassis di espansion tal Tiliment. Chi in bande e je la simulazion de prime casse (indi àn di fant 3). Grazie ae associazion Assieme per il Tagliamento, par vêmi prestade la foto. Lait a viodi il lôr sît intenet www.assiemeperiltagliamento.org.
Salvìn il Tiliment! Tiliment libar!
NO CASSIS DI ESPANSION TAL TILIMENT!
Temperadure in aument ancje in place a Maian / 3
A Maian a saran in 4 a cori par deventâ Sindic.
Chi sot i nons dai candidâts pe incarghe di Prin Citadin di Maian e lis listis di riferiment:
- Claudio Zonta: poiât di FI-AN-UDC, Majano al Centro, Lega Nord;
- Patrick Bortolotti: poiât di Patrick per Majano;
- Margherita Plos: poiade di Alternativa Sociale;
- Lieto Molinaro: poiât di Unione per Majano, la Nuova Majano, Vivere Majano.
Buine corse a ducj!
11 marzo 2006
Temperadure in aument ancje in place a Maian / 2
Come che o disevi chê altre dì, no dome Zonta e Molinaro si contindaran la poltrone di Sindic di Maian: ancje Margherita Plos si è candidade pe corse al puest di Prin Citadin.
Ma sino sigûrs che nol sedi inmò cualchidun?...
10 marzo 2006
O soi tornât in piste!
doman sabide ai 11 di Març a scjadin i tiermins pe presentazion des listis dai candidâts pe elezions comunâls dai 9 e 10 di Avrîl dal 2006: al è ancje il gno non.
Parcè che o ai inmò alc di dî e soredut voie di fâ par Maian e pe int dal gno paîs!
Forsit e je la decision plui dificile... Ma mi plasin lis sfidis, soredut chês cun me stes!


text:
Nûf di Otubar
O crodevi che la piês robe che e podeve capitâmi fos ce che al è sucedût a Marieto, chel che al è colât dal cjariesâr grant e al è restât paralizât. Puaret… al bateve dome lis ceis. Sin lâts a cjatâlu, ancje cu la mestre e cul plevan. Ma ogni volte al discocolave i voi e al tacave a vaî, cussì vin fermât di lâ.
Prime di Marieto, crodevi che il piês che al podeve capitâmi al fos sedi lassât di Irme, ma a son bielzà trê agns che lu à fat e sì e no che mi visi di jê, cuant che la viôt a Messe Grande.
Il fat al è che jo no rivi a vê pôre di murî.
None Catine e à cirût di sclarimal, une volte, ma la mame i à dit di dut!
– Al ge lo dirè cuant c’al sarà pi grant! – i à businât.
Ma jo, un tichinin o vevi za capît: veve voie di dîmi che jo no pues murî, nancje di fan!
Cumò no sai se e je vere, ma soi sigûr di jessi diferent di chei altris fantacins.
A tredis agns soi sbrissât jù tal straplomp daûr di cjase e a rodolons soi lât a finîle fin di sot la mont. A mi jerin restadis intor dome lis mudantis.
A sedis agns, par zuiâ, mi soi butât inte aghe dal lât, la gnot dal ultin dal an, e o soi saltât fûr doi dîs dopo.
A disesiet soi lât sot la Flavia di Don Erminio; trê dîs dopo sot de coriere des cinc.
Doi mês fa, intant che o tornavi dal borc di sore, vignint jù a manete, o ai cjapât in plen la scrove dai Monticoli e le ai copade. La Lambreta jere a tocs, di no cognossile, e jo soi scjampât vie di corse, ma ancje chest colp no mi soi fat nuie.
Dome usgnot o ai capît ce che al pues jessi piês che murî.
O cjaminavi a dut sglavin sul rivâl dal lât gnûf, cjalant la aghe che e balave tal scûr. In chel, dal Toc, su adalt, o ai sintût dut un sdrumâ e fracassâ.
Un slac, o ai pensât prin che la mont interie mi colàs intor.
di Rafaêl Serafin
#23


text:
L
Il L al è il decim secont segn dal alfabet furlan. Il so non al è ele.
Storie[cambie | modifiche il codiç]
Al ven dal segn semitic Lamed che al rapresente il valôr fonetic /l/, tant che il segn grec Lambda o la letare etrusche e latine L.
Informatiche[cambie | modifiche il codiç]
- Tal Unicode il L maiuscul al à il codiç U+004C, il l minuscul al à il codiç U+006C.
- Tal codiç ASCII il L maiuscul al è 76 (binari 01001100), il l minuscul al è 108 (binari 01101100).
- Tal codiç EBCDIC il L maiuscul al è 211, il l minuscul al è 147.
- Pal HTML e il XML il L maiuscul al è “L” e il l minuscul al è “l”.
Altris significâts dal L[cambie | modifiche il codiç]
Biochimiche[cambie | modifiche il codiç]
- L e je la curte par leucine
Matematiche[cambie | modifiche il codiç]
- L al è il numar 50 te numerazion romane.
Montadure[cambie | modifiche il codiç]
- L sui vistîts al stâ pe taie grande (Large)
Metrologjie[cambie | modifiche il codiç]
Traspuarts[cambie | modifiche il codiç]
- L e je la targhe automobilistiche internazionâl dal Lussemburc


text:
Spetacul
Par spetacul si intint une cualsisei manifestazion artistiche o ricreative che si fâs denant a un public.
A son diviers tips di spetacul come chei teatrâi, chei cinematografics o chei musicâi.
Par solit i spetacui si tegnin in puescj ca rivedin a tignì avonde int tant che i teatris, i stadis, i cines o lis placis. A son però ancje des formis di spetacul ca si viodin stant bessôi a cjase come par esempli la television.
Cualchi tip di spetacul[cambie | modifiche il codiç]
- Cine
- Circ
- Coride
- Musiche
- Bal
- Teatri
- Marionets
- Salts
- Sport
- Television


text:
Viene
Viene (Wien par todesc) e je la capitâl de Austrie, e un dai siei nûf stâts federâts (Bundesland Wien). E je logade tal Est dal paîs, dongje de frontiere cun la Slovachie, su la rive dal Danubi. La citât e je cenglade di ducj i lâts dal stât federât de Basse Austrie. Cuntune popolazion di cirche 1,8 milions di abitants, Viene e je la citât plui grande de Austrie e il plui impuartant centri culturâl e politic.
E je ancje la sede di putropis companiis e istituzions internazionâls, come l'OSCE, l'OPEC, svariadis agjenziis des Nazions Unidis, e ancje de Agjenzie Internazionâl de Energjie Atomiche. Ogni prin dal an inte Musikverein, la cjase de la musiche, al ven fat un Conciert, direzût dai diretôrs di orchestre plui famôs e trasmetût in dut il mont.
Leams esternis[cambie | modifiche il codiç]


text:
La Patrie dal Friûl
Setembar 2022
Setembar 2022 – L’EDITORIÂL. Elezions: cui che le conte e cui che nol conte / (L)INT AUTONOMISTE. Un popul cence plui vôs in cjapitul / PAGJINE 2 – UN PERCORS ORIGJINÂL. I dissens de musiche in Cjargne intune opare di Alessio Screm / INT DI CJARGNE. IV Premi Baston di Sant Pieri di Cjargne / […]
Elezions: cui che le conte e cui che nol conte
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […]
Un popul cence plui vôs in cjapitul
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […]
Il percors internazionâl di ricercje di Michela Lupieri, curadore di events e mostris di art
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […]
Une sale in memoriedi Boris Pahor ancje a Lubiane
Ai 15 di Jugn ancje la ministre pai Afârs forescj de Republiche di Slovenie, Tanja Fajon, e à ricuardât il scritôr de minorance slovene dal Friûl-Vignesie Julie Boris Pahor. A Lubiane i àn intitulât une sale te sede dal Ministeri.◆ Diplomatics e politics de Republiche di Slovenie a incuintravin dispès Pahor in ogni bande dal […]
Une Regjon in fum
Doberdò, Povici, Raut, Prepot: puescj che par solit no gjoldin dal lusôr de ribalte des cronichis, a àn viodût impiâsi lis lûs des telecjamaris dome parcè che tai lôr boscs si è discjadenade la fuarce dal fûc, mai cussì alt e penç cu la sô fumere di cuant che i oms di chenti a àn […]
Avost 2022
Avost 2022 – L’EDITORIÂL. Une regjon in fum / (L)INT AUTONOMISTE. Navigâ a viste al puarte a bati cuintri dai scois / PAGJINE 2 – FONDAZIONE FRIULI. Un jutori concret e penç par “moltiplicâ risorsis umanis” / INT DI CJARGNE. La maravee dai zîs di Zuviel inte Aziende Agricule “Le tre rose” / PAGJINE 3 […]
Cungjò, Omar
La redazion de La Patrie dal Friûl e pant il so corot pe pierdite di Omar Monestier. Un om e un professionist esemplâr che ae direzion dal Messaggero Veneto e de Il Piccolo al à simpri mostrât grande sensibilitât e atenzion ancje pal nestri gjornâl e pe comugne dai nestris letôrs. Nus mancjaran la profonditât, […]
Un coridôr doganâl Triest-Fürnitz
Gruis zalis si drecin tal cîl celest par scjamâ a tiere, a prime viste cence nissune fadie, containers grandonons. Pôcs metris plui in là e ven liberade la cjame de Viking Sea, daprûf dal gnûf terminal de Hamburger HHLA International GmbH. Piçui autos eletrics di mil colôrs di marche Yoyo si movin in mût frenetic […]
Nelvia Di Monte, “Cun pàs lizêr”, Sequals, 2005
“Si è sfantât dut il grîs tal ajar / clip, scuasi di viarte, rais dolz / nus cjarinin di schene, a sburtin / in devant la nestre ombrene / a scuindisi tes crepaduris / di antighis pieris, a distrigâsi / des radîs di un vencjâr bandonât / in gnots di plene”.◆ La component feminine de […]


text:
Showing all 4 results
-
13,00 €
di SANDRI CARROZZO Chest dizionari al è nassût tant che materiâl didatic in cors di furlan di nivel base: al è stât fat par…
-
15,00 €
di DANTE ALIGHIERI voltât par furlan / traduzione di PIERLUIGI VISINTIN par cure di / a cura di ALESSANDRO CARROZZO La traduzion complete par…
-
6,00 €
voltadis par furlan di SANDRI CARROZZO Anacreont, Alcmen, Archiloc, Tirteu, Mimnerm, Ipponat, Saff, Alce… A son fruçons dai poetis plui famôs de liriche greche…
-
23,00 €
Voltade par furlan di ALESSANDRO CARROZZO e PIERLUIGI VISINTIN Un lavôr di traduzion integrâl dal grêc al furlan, lât indevant par plui di 8 agns.…


text: Miercus ai 20 di Avrîl 2016, li dal Auditorium de Culture Furlane a Gurize, il gjeom. Federico Savorgnan al è lât vie a rapresentâ il circul universitari furlan de Academie dal Friûl, mandât dal dean prof. Alberto Travain, intun public incuintri là che la Regjon Autonome dal Friûl Vignesie Julie e veve invidât ents e associazions interessâts a progjets cumbinâts su avigniments memoriâi dai 100 agns de Prime Vuere. Il rapresentant di chê clape ur à presentât ae sorestanzie e ai convignûts une trie di ideis di progjet e un domandament simpri plui di vierzi lis condizions di concors ai bants di finanziament regjonâi.


text:
Brasîl
Il Brasîl (non uficiâl República Federativa do Brasil) al è il stât plui grant de Americhe dal Sud e il cuint plui grant dal mont. Al à une popolazion di 186 milions di abitants. La sô capitâl e je Brasilia. Al è il sôl paîs de Americhe Latine dulà che si fevele il portughês. In Brasîl si cjate la plui grande foreste dal mont, ven a stâi la foreste amazoniche.
Al confine a soreli a mont cu la Argjentine, cul Paraguay, cu la Bolivie e cul Perù, a nord cu la Colombie, cul Venezuela, cu la Guyane, cul Suriname e cu la Guyane Francese.


text:
Lusinç
Il Lusinç o Lisunç (loc. Lusins, oben Isuns, Isonzo par talian e par todesc, Soča par sloven) al è un flum che al nas a 1.100 metris s.n.m. in Slovenie des bandis dal mont Terglou (Alps Juliis). Al è lunc 136 chilometris, e al à un bacin di 3.400 chilometris cuadris. In Slovenie al passe par Pleç, Cjaurêt e Gnove Gurize, po al rive in Friûl des bandis di Gurize par la a finîle tal mâr Adriatic dongje di Monfalcon. Te sô bande basse, dal so afluent Vipau (che al scor sot di Gurize), e tache la Bisiacarie che e rive fin al flum Timâf).
Te sôs aghis si pues cjatà, sore dut te bande slovene, la carateristiche trute marmorade (Salmo trutta marmoratus). Chest pes a zornade di vuê al à a ce fâ cuintri altris cualitâts di trute, puartadis dal forest dopo la vuere dal 1915-18.
L'om al à spandût une vore di sanc tes aghis dal flum; si ricuarde le vitorie di Teudurì cuintri il re dai Ostrogots Odoacri tal 489, la bataie fra Napoleon e i Austriacs tal 1797 e soredut la prime vuere mondiâl che e à viodût in chestis bandis almancul 300.000 oms murî e 700.000 restâ mutilâts o ferîts.


text:
Zuiadôrs: Altris atribûts
Etât
Tu puedis viodi l'etât esate te pagjine dal zuiadôr. Un an di Hattrick al dure 112 dîs, che al vûl dîsi che ducj i zuiadôrs a varan une cierte etât e 0-111 dîs.
Personalitât
Ducj i zuiadôrs a 'nd an une personalitât. A puedin jessi simpatics, storpeôs, leaders o solitariis, sticeboris o calms. Al moment la personalitât no influence plui di tant il zûc, ma par esempli e je une buine idee sielzi come capitani un zuiadôr cun buinis abilitâts in carisme. Plui informazions su la personalitât tu puedis cjatâlis tal cjapitul de psicologjie.
Mistîr
I zuiadôrs che àn zuiât tantis e impuartantis partidis e àn plui mistîr, e chest mistîr ju judarâ te partidis futuris in tantis manieris. Sedi un zuiadôr cun mistîr al pues influençâ events speciai par segnâ o concedi goi, judâ la scuadre te organizazion e altris robutis. O tignin trace dal mistîr come un valôr separât, che nol centre cun lis abilitâts dai zuiadôrs. Dutis lis partidis zuiadis, e ducj i tips di partide zuiade e à un efiet diferent su la velocitât di ingrum dal mistîr, In totâl un zuiadôr al à bisugne di 100 ponts mistîr par rivâ al nivel sucesîf di mistîr. I ponts vuadagnâts par ogni tip di partide a son mostrâts te tabele chi sot.
Fedeltât
I zuiadôrs cuntune fedeltât alte ae scuadre e zuiaran miôr sul cjamp. La fedeltât e miore cul timp passât te scuadre.
A son doi tips di fedeltât:
Bonus fedeltât zuiadôr
Par ogni zornade consecutive che un zuiadôr al reste te tô scuadre, al deventarà plui leât e fedêl ae scuadre. Plui leâl e fedêl al deventarà, miôr al zuiarà.
La fedeltât e cres velocementri al inizi, e simpri plui lentamentri cul passâ dal timp. Il massim de fedeltât si varà daspò trê stagjons, ma il pont di metât si varà daspò 12 setemanis.
Bonus massim: +1 nivel a dutis lis abilitâts (cence resistence).
Esempli: Toni Zoff al è bon in regjie e passabil in difese, e al à il massim (divin) in fedeltât. Al zuiarà come se al fôs ecelent in regjie e bon in difese (e si viodarà ancje te valutazion in stelis).
Cuant che un zuiadôr al rive a divin in fedeltât al varà il bonus plen. I zuiadôrs de zovanîls e scomencin cun fedeltât a divin.
Ten di ments che un zuiadôr al piert la fedeltât ae scuadre se al passe a une altre scuadre. Se tu tornis a comprâlu plui indevant, tu âs di tornâ a costruî la sô fedeltât di gnûf.
Bonus pe scuadre di origjine
I zuiadôrs che zuin pe lôr scuadre di origjine, come i zuiadôrs de zovanîls, e lu àn fat par dute la cariere e daran simpri alc di plui sul cjamp, parcè che e àn un puest speciâl pe scuadre tal lôr cûr.
Bonus: +0.5 nivel su dutis lis abilitâts (resistence escludude).
I zuiadôrs che e àn zuiât pe lôr scuadre di origjine par dute la cariere a saran indicâts cuntune icone a forme di cûr te pagjine dai zuiadôrs. Ten di ments che i zuiadôrs de zovanîls vendûts e tornâts a comprâ no varan chest bonus.
Vuadagnâ ducj i doi i bonus
Al è pussibil par un zuiadôr ve ducj i doi i bonus. Cuant che tu promovis un zuiadôr de zovanîls (nol impuarte cuâl sisteme che tu dopris) in prime scuadre, al varà un bonus di 1.5 nivei su dutis lis abilitâts (cence resistence) fin cuant che no tu lu vendis.
Indiç totât des abilitâts (TSI)
Il TSI e je une misure de abilitât di un zuiadôr. Il TSI al aumente cun l'alenament e al aumente (e diminuìs) ancje cun la forme.
Forme
Miôr e je la forme di un zuiadôr, miôr al zuiarà. No si fevele dome di forme fisiche, nol centre nuie cun la cualitât dal alenament. La forme in Hattrick a riflet une cumbinazion di aspiets che a rindin pussibil, o a impedissin, a un zuiadôr di rivâ al sô plen potenziâl - come par esempli la situazion de sô vite privade in chel moment.
Te pagjine dal zuiadôr tu puedis viodi la sô "forme curinte". E je chê che conte pe partide. Un zuiadôr "ecelent", "trement" in forme normalmentri al zuiarà piês di un zuiadôr "passabil" e "bon" di forme, par esempli.
La forme corinte e je influençade negativementri dal totâl di alenament in resistence de scuadre; plui tu alenis in resistence (in percentuâl) plui efiets negatîfs tu varâs.
In plui, a je une forme platade "forme di sfont" che ven usade par calcolâ dulà che larâ a finî la forme dal zuiadôr. Ogni setemane, vie pal alenament, la forme corinte di ogni zuiadôr a cambiarà, e si movarà viers la forme di sfont platade.
La forme corinte no cambiarà subite inte forme di sfont. A puedin là setemanis par tocjâle, ma plui la forme corinte e je lontane di che platade, plui grancj a saran i cambiaments.
Daspò che la forme corinte a cambie vie pal alenament, a je la pussibilitât par ogni zuiadôr che la forme di sfont a vignidi cambiade. Ogni zuiadôr al à la stesse pussibilitât di vê la forme di sfont cambiade, e no tu puedis fâ nuie par cambiâ cheste pussibilitât.
Par altri, cuant che il destin al decît di cambiâ la forme di un zuiadôr, a son diviers fatôrs che a influencin la gnove forme:
-
Se il zuiadôr al à zuiât vie pe setemane. Chest al è une vore impuartant!
-
Intensitât di alenament – plui durementri tu alenis, miôr a sarà la forme in gjenerâl
-
L'alenadôr - plui brâf al è, miôr a sarà la forme in gjenerâl
-
Alenadôr de Forme - Un alenadôr de Forme al è specializât in miorâ la Forme.
-
Asistents alenadôrs – plui a 'nd è miôr al è
Specialitât
Su par ju metât dai zuiadôrs e à une carateristiche clamade "specialitât", che e à un impat su lis partidis. E son 5 specialitats disponibilis pai zuiadôrs: "tecnic", "Svelt", "Cjavade", "Potent" e "Imprevedibil".
Ogni specilitât a 'nd à un flanc bon e un trist, spiegâts tal cjapitul dai Events speciâi. Lis specialitâts a puedin jessi utilis ta cualchi tatiche di zûc, come che al è spiegât tal cjapitul de tatichis.
A esistin ancje dôs specialitâts raris: resistent e sostegn. I zuiadôrs cun la specialitât resistent a vuarissin un pôc plui ae svelte dai infortunis rispiet a chei altris zuiadôrs e a podaressin recuperâ di un infortuni lizêr vie pe partide. I zuiadôrs di Sostegn e cirin di judâ i zuiadôrs dongje tal schierament. Se rivin a fâlu, chei altris zuiadôrs e miorin la prestazion, ma se no rivin a fâlu a podaressin ancje causâ un câl di organizazion par dute la scuadre.
Infortunis
A voltis i zuiadôrs si infortunin. Cuant che al sucêt, al mancul che nol sedi un infortuni lizêr, i zuiadôrs a van in tratament par un pâr di partidis. Il pericul di infortunis al aumente cun l'aumentâ de intensitât dal alenament, o cul numar di Assistents Alenadôrs tal staff.
I zuiadôrs plui vecjos a varan bisugne di plui timp par vuarî, e il miedi al pues judâju a vuarî plui ae svelte. Il miedi ju judin ancje a prevignî i infortunis. I zuiadôrs dongje ae cuarantine a son cuasi impussibii di vuarî dal dut. Visiti ancje che i timp a son stimâts in setemanis, se il to miôr zuiadôr al à une setemane di infortuni, i coventarà fin a une setemane par recuperâlu.
Cartelins zai e ros
I zuiadôrs a puedin jessi amonîts o espuls vie pe partidis, specialmentri chei plui agresîfs (ancje chei pôc onescj e cun pocje esperience). 2 amonizions intune partide e il zuiadôr al ven espuls. Un zuiadôr espuls al salte la prossime partide di campionât o di cope.
Un zuiadôr al saltarà une partide dopo 3 amonizions in partidis uficiâls intune stagjon. Amonizions in campionât, cope o partidis di cualificazion a contin tal stes mût. Se un zuiadôr al è za stât amonît dôs voltis in campionât e al cjape une amonizion in cope, al à di saltâ la prossime partide uficiâl, sie che sedi di cope che di campionât o di cualificazion.
Tu puedis controlâ la tô liste dai zuiadôrs par viodi tropis amonizions che àn cjapât prime di une partide. Un zuiadôr cun 3 amonizions o une espulsion al varà un cartelin ros dongje il non.
I cartelins di un zuiadôr scualificât a vegnin scancelâts dopo che une partide uficiâl a ven zuiade. Ducj i cartelins dai zuiadôrs a vegnin scancelâts a fin stagjon. I cartelins no vegnin modificâts daspò un trasferiment. Un zuiadôr nol pues vignî scualificât intune partide amichevule.


text:
Archivio 05/2013 – La Patrie dal Friûl
SIUMS DI STORIE cemût che e varès podût lâ. Zaniboni al fâs centri............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì… *** Cemût che e je lade Ai 4 di Novembar dal 1925, il deputât Socialist Tito Zaniboni, che tal 1921 al jere […] lei di plui +
Par Andreotti il nestri Friûl al jere dome “confin orientâl”............
Un titul dai giornâi al à scrit “Cun Andreotti a muerin 94 agns di segrets”. Nancje che al ves scomencjât la sô vite politiche cuant che inmò al mangjave di tete. Ma o sin li dongje. Su di lui a àn dit sù di dut e dal sigûr te sô posizion di podê e di […] lei di plui +
FRIÛL EUROPE. Chest al è l’an european dai citadins, par rinfuarcî cussience e partecipazion............
Il 2013 al è l’an european dai citadins. Lu vevin decidût ai 23 di Novembar dal an passât 2012 Parlament European e il Consei European cul intindiment di rinfuarcî la cognossince e la cussience dai dirits e des resposabilitâts che a divegnin de citadinance de Union Europeane. La sielte no je casuâl, stant che juste […] lei di plui +
AUSTRIE. I Glaçârs indicadôrs dal cambiament climatic............
✽✽ La zone cuvierte di glaçârs in Austrie si è smiezade tacant de metât dal Votcent De crisi economiche no si fevele tant. Tal timp di grande coalizion nol sucêt tant, ancje se il miliardari Stronach al minace di bati intes prossimis elezions i partîts vieris, ma chest nol semee masse probabil. Ce che al […] lei di plui +
SLOVENIE. Austeritât cause dal malcontent sociâl............
E va indevant la rubriche di Franco Juri, screade sul numar di Març dal nestri gjornâl. Il nestri gnûf colaboradôr al è nassût a Cjaudistrie (Koper) in Slovenie/Jugoslavie intal 1956 di pari furlan e mari cravuate. Gjornalist e vignetist satiric, diplomatic, ex parlamentâr sloven, al colabore cun testadis slovenis e talianis. Intai Agns ’80 e ’90 […] lei di plui +
La gnove maiorance in Regjon e lis cuistions su la taule economiche............
Cuant che Renzo Tondo, a scrutini ancjemò in cors, ma intant che za si profilave la disfate di misure une vore strente, al à refudât la ipotesi di tornâ a contâ lis schedis, cualchi espert al à osservât, no cence malicie, che forsit pierdi no i pesave propit cussì tant. In fin dai conts, in […] lei di plui +
Federico Vicario, gnûf president de Filologjiche, al presente lis sôs prioritâts pal post-Pelizzo............
“Il prin obietîf e je la lenghe, fâ incressi la sô cognossince, il numar dai fruts, fantacins e zovins che le fevelin. Si che duncje, o sburtarìn ancjemò di plui par lavorâ tes scuelis dal oblic e tes superiôrs, dulà che o sin bielzà impegnâts cul progjet Clil”. Cussì il gnûf president de Societât Filologjiche […] lei di plui +
MUSICHE. I Cjastrons a tornin in “Onde”: gnove edizion de trasmission rivelazion de Radio Libare dai Furlans............
David Benvenuto, Cristian Pressacco e Marco Floran, vincint il concors par gnûfs talents Joy! Ce biele zoventût, realizât l’an passât di Onde Furlane cul supuart dal ARLeF, dai 12 di Avrîl a son di gnûf in onde ogni vinars a lis cuatri dopomisdì e la domenie a lis undis di matine, cu la seconde schirie […] lei di plui +
E DUCJ A VIVERIN… FURLANS E CONTENTS. Cinisuntule............
E jere une volte, tun paîs dal Friûl, une fantate che e passave dut il dì a lavorâ e netâ cjase, e daspò che une volte e veve netât ancje dutis lis boris vanzadis di un pignarûl, dut il paîs le clamave Cinisintule. La fantate e jere vuarfine di mari e viveve cun dôs surlastris, […] lei di plui +
SIMPRI BOGNS. Andrea Zanzotto, Amedeo Giacomini, “Mistieròi / Mistirúts”, Pordenon 2012............
“Cemût podio vê cour / di clamâus ca, di fâus segno cu la man. / ‘Ne man che pi no è che la so ombrene, / dure e caìe, / ansi, ‘ne sgrife, ma flape tanche molene. / E pûr alc, cumò, a’ la ten-su, / no sai se un ganf o se ‘ne fuarse; […] lei di plui +
Mai 2013............
MAI – PRIME PAGJINE. EDITORIÂL – La bataie dal Lusinç / La “autonomie” e je restade dome une peraule eletorâl: cumò a coventin i fats! / La pagjine Facebook de Patrie e fâs cinccent in gracie di un click che al ven de Australie / PAGJINE 2 – La ultime mode in Italie e je […] lei di plui +


text: “La juste condane di ducj in cont di chel malandret atentât teroristic, di stamp islamic estrem, alì dal gjornâl di satare Charlie Hebdo di Parîs che e fasi in mût e maniere che dute la Europe e torni a cjatâsi ator di chei cierts grancj valôrs, cence cedi, però, a tentazions di magnificâ ancje ben par fuarce une libertât ‘ocidentâl’ di stampe che tal so non, cun disinvolture, si scancelin o pûr si folpein no da râr dignitâts e sintiments ugnui o di tancj di lôr e dut cul parâsi daûr dal solit apel a principis di tolerance che al somee che aromai no vedin plui brenis. No vin di movisi par difindi, duncje, l’Ocident cemût che si presente ma un Ocident sigûr riecuilibrât tai siei valôrs di riferiment, no insotanât di une ‘ditature de libertât’ che te pratiche e rive a sconfondi il dirit sacrosant al contrest cu la permission di ridi e di ufindi la sensibilitât dal prossim. Clarît un tant, la civiltât stramilenarie europeane, cui siei milante trats nazionâi, regjonâi e locâi, ‘rincivilide’ si capìs a pet dal discjadiment sociâl culturâl di cumò, in fat di principi no pues acetâ tal so teritori di sei metude sot scac di culturis par storie forestis ma ben che a incidin simpri di plui te zornade dal Continent Vieri”. Ve la piçule note che, cun chê, di Udin, de Furlanie, la direzion dal Moviment Civic Culturâl Alpin-Adriatic dal Fogolâr Civic e à motivât propit su la gnove di chê barbariche coparie te capitâl francese dai 7 di Zenâr 2015, cul dî di sei dongje di just a lis fameis des vitimis e a dute cuante la nazion. Il Fogolâr Civic al è tant timp che si messede par inviulâ une rifondazion interculturâl des identitâts storichis di teritori de Europe partint di chê particolâr crosere continentâl che e je la regjon furlane.


text:
Di talent show cun int che e cjante e che e bale o sin plens fin parsore i cjavei. E soredut, cui aial dite che vê “talent” al vûl dî dome cjantâ e balâ?
Ve chi alore il reality che al savoltarà ducj i palinsescj: “F Factor – Il talent di jessi furlans”.
Dôs scuadris: di ca e di là da la aghe. Doi judiçs: Lorenzo Petiziol e Gigi di Meo.
Ma soredut, cuatri dissiplinis par scuintrâsi e misurâ la furlanetât dai concorints.
PRESELEZION: LAVORÂ_ Prime di dut, pe selezion iniziâl, la prove di “lavorâ”. E je la prime prove di selezion de storie che e dure un mês intîr. Le passe cui che al lavore di plui e si lamente di mancul. Cui che al finìs dut il so lavôr, al scomence a fâ alc altri (par esempli, piturâ i mûrs dal studi de trasmission o comedâ lis telecjamaris rotis) e al passe diret al turni dopo. Cui che al domande feriis prime de fin dal mês al è scualificât parcè che al è triestin.
PRIME PROVE: SPARAGNÂ_ Finide la selezion, si scomence cu la prime vere prove: chê di “sparagnâ”. Cui bêçs cjapâts te prove di selezion, i concorints a àn di fâ la spese par un altri mês. Un pont a cui che al rive a sparagnâ almancul il trente par cent, doi ponts a cui che al fâs sù un ort e un gjalinâr e al sparagne ancje pai mês che a vegnin. Cui che nol rive ae fin dal mês e al domande un prestit al è scualificât parcè che al è triestin.
SEMIFINÂL: RANGJÂSI_ Pe semifinâl, vie cu la prove di “rangjâsi”. I concorints a son metûts di front di un imprest rot, un mobil di tirâ sù, un lavôr di cjase di fâ. Un pont a cui che al rive a fâ dut dome clamant l’amì just par judâlu, doi ponts a cui che al fâs dut di bessôl. Cui che al clame il tecnic, il marangon o l’eletricist al è scualificât parcè che al è triestin.
FINÂL: APERITÎF_ E par cui che al passe dutis lis provis, la finâl: la prove di “aperitîf”. Un pont a cui che al ordene un spritz (cence Aperol), doi ponts par cui che al ordene l’un par doi. Un bonus speciâl par cui che cuant che al bêf al zuie ancje a more (nissun scualificât, parcè che nissun triestin al rive mai fin chi. In gjenar a domandin feriis ducj te prove di selezion).
IL PREMI_ Cui saraial a vinci dutis lis provis e a dimostrâ di vê il “F Factor”? E soredut, cuâl isal il premi finâl? E je chi che e rive la carateristiche plui rivoluzionarie dal talent show: nol è nissun premi finâl. Di fat, il furlan si contente di ce che al à sparagnât te seconde prove. ■
BETE DI SPERE
TV FRIÛL E CJANÇONS. F Factor – Il talent di jessi furlans............
Di talent show cun int che e cjante e che e bale o sin plens fin parsore i cjavei. E soredut, cui aial dite che vê “talent” al vûl dî dome cjantâ e balâ?


text: Martars ai 29 di Març 2016, un trop dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl, formât dal dean di chês dôs fradaiis, prof. Alberto Travain, e dal conseîr de cunvigne civiste, gjeom. Sergio Bertini, al à rispuindût al invît uficiâl a Udin, te Sale dai Riceviments dal Comun, pal prin zîr di voris dal pont “partecipât” de formazion dal Plan di Paisaç pal Friûl Vignesie Julie. Par chel cont, i doi a àn segnalade prin di dut la cjaristie di viodudis storichis-sociâls e storichis-civîls tal stazâ il patrimoni culturâl e ambientâl di prudelâ.


text:
Borsis in ribàs. Crisi finanziarie. Il capitalisim al è tornât a meti in discussion. Si domandisi se pardabon no sei dibisugne di rivalutâ il rûl dal stât, e cui che al salvarà i nestris sparagns. De Americhe ae Europe, la pôre e ‘simine tra i spargnadôrs e i investitôrs.
Tal mont arabic e regne la trancuilitât. I esperts di finance islamiche a confermin che lis bancjis islamichis, propit par vie de lôr nature particolâr, no son stadis tocjadis de crisi finanziarie. Al contrari dai istitûts europeans (ma soredut americans), a stan e a son stadis lontanis dal debt trading e des speculazions finanziariis. Adnan Ahmed Yousif, CEO dal grup bancari Albaraka, tal Bahrein, al conferme: “Lis bancjis islamichis no si basin sul trading dal debit, parcè che si fondin su la leç de Sharia. Dal sigûr la crisi mondiâl e varà efiets ancje su di lôr, ma a saran efiets indirets, leâts massime ai fonts ocidentâi li che lis bancjis islamichis a àn cuotis di investiment”. Cuotis in proporzion tant ridote di no sei par nuie un azart pal lôr capitâl.
A resisti miôr ai scjassons de crisi no son duncje i prodots di inzegnerie finanziarie ocidentâl, ma ben i islamic bonds, i tradizionâi sukuk, ven a stâi obligazions compatibilis cu lis leçs de Sharia, une vore mancul sofisticadis ma ciert plui siguris par vie che a rispietin il principi che al improibìs di investî bêçs in impresis finanziariis leadis a events di caratar inciert. Une vore di istitûts di credit ocidentâi a àn vualmât lis potenzialitâts di chei prodots, tant che si son vierts, ancje se bemplanchin, a gnovis prospetivis e a gnûfs marcjâts. Di chê altre bande des spuindis dal Mediteranei, la Dubai Bank e à planificât la vendite di 500 milions di dolars in bonds islamics, e tal timp e à chê di emeti altris 5 miliarts di dolars par cirî di rivâ tal 2013 a sei une des plui grandis bancjis finanziadoris islamichis, mentri che il Dubai Banking Group, di proprietât de Dubai Holding, al à cuistât une cuote de Bank Islam, une des plui grandis impresis bancjariis de Malesie.
La finance islamiche e à za dimostrât il so potenziâl dilunc de crisi finanziarie asiatiche dal 1997-1998.
Cun di plui, lis bancjis islamichis a van indenant a ufrî une lungje schirie di prodots finanziaris “alternatîfs” tant che l’Ijarah Bitamlik e la Murabaha, e par principi no acetin l’alt risi dai prodots finanziaris tradizionâi: a ogni transazion e corispuint une ativitât reâl e concrete, e investî in operazions riscjosis, caraterizadis de incertece e de speculazion, al è paragonât al zûc di azart, e duncje al è vietât dal Coran.
Salacor, ancje pai furlans la salvece e podarès vignî dal tornâ ai valôrs, se o rivassin a tornâ a di chê serietât e a di chê scletece tipichis de nestre tiere. No lis speculazions a ducj i coscj, no i bêçs tal centri de vite dal om.
Chiara Segrado
Esperte di microfinanze, zà impleade ae Bancje Mondiâl
ATUALITÂT. La bancje islamiche… no sbancje............
Borsis in ribàs. Crisi finanziarie. Il capitalisim al è tornât a meti in discussion. Si domandisi se pardabon no sei dibisugne di rivalutâ il rûl dal stât, e cui che al salvarà i nestris sparagns. De Americhe ae Europe, la pôre e ‘simine tra i spargnadôrs e i investitôrs.